text:
1.Carnaval tin di haber cu Cuaresma?
Carnaval ta un temporada festivo cu ta wordo celebra prome cu e temporada liturgica di Cuaresma. E eventonan tipico ta ser teni durante februari of na cuminsamento di maart, conoci como festividad pa hendenan di tur edad, of prome cu Cuaresma.
2.Pakiko 40 dia?
E 40 dia di Cuaresma ta representa e 40 dia cu Hesus a keda den desierto na cuminsamento di su ministerio. Cuaresma ta e periodo di 40 dia, cu ta bini prome cu Pasco Grandi den e kalender cristiano. Cuminsamento di diaranson di Shinishi, Cuaresma ta un periodo di refleccion y preparacion prome cu e celebracion d Pasco Grandi. Door di observa 40 dia di Cuaresma, cristiannan reproduci e sacrificionan di Hesu Cristo y retiro den e desierto pa 40 dia, mienstras Pasco Grandi ta celebra su resureccion di Hesus despues di su morto. Cuaresma ta recorda e eventonan conduciendo na y incluiendo Hesus, crucifixion pa Roma. E motibo cu e hendenan ta pensa riba riba dje como un evento di 40 dia ta cu cristiannan cu ta observa Cuaresma no ta conta diadomingo. Pasobra diadomingo ta celebracion di e defunto y resureccion di Hesus, nan ta automaticamente considera dia di alegria y no por wordo considera dianan di yuna.
3.Cuanto dia prome cu e crucificacion Cuaresma ta cuminsa?
Den e Rito Romano, e prome crucifixion, desde 1970, Cuaresma ta cuminsa Diaranson di Shinishi y ta termina riba anochi di Diahuebs Santo (prome cu e misa di ultima cena). Esaki ta contene di un periodo di 44 dia. E yuna di Cuaresma ta exclui diadomingo y continua pa Bierna Santo y Diasabra Santo, un total di 40 dia.
4.Pakiko net pisca nan ta come?
Durante Cuaresma, productonan di animal ta wordo comi menos, y individuonan tin e habilidad pa haci un sacrificio durante Cuaresma, asina abstene for di cierto actividad y deseonan. Tambe, riba Diaranson di Shinishi, Diabierna Santo y tur diabierna durante Cuaresma, cristiannan adulto riba edad di 14 aña ta abstene pa come carni. Durante e dianan ey, no ta aceptabel pa come carni di bestia chikito, galiña, carn’i porco, y mayoria otro carni. Sinembargo, webo, lechi, pisca, fruta y vegetal ta permiti. Pa motibo cu pisca ta sanger-frieu, nan no ta wordo considera como carni. Tin otronan cu ta usa e terminologia “carni” pa referi exclusivamente pa e animalnan cu lana, cual ta exclui galiña y pisca. Hesus a yuna durante su tempo den desierto, y asina christiannan ta identifica cu su sufrimento door di abstene for di cumindanan particular durante e tempo aki, incluiendo productonan manera carni, lechi, y webo.
5.Di unda e bijgeloofnan a cuminsa?
E bijgeloof ta wordo mira pa cristiannan como un simbolo di respet pa Hesus cu a yuna 40 dia den desierto. E ta un entrego di hopi cos cu bo por neglisha durante e periodo door di haci un sacrificio, mescos cu Hesus. Por ehempel tin hende ta stop di huma, no come mucho, otro ta bisa si bo skop un bala, bo ta skop Hesus, of si bo corta mata bo ta corta Hesus durante Cuaresma, asina por sigui. E ta un periodo unda bo ta neglisha di bo custumbernan, hobbynan.
6.Con Cuaresma a yega Aruba?
Fuera di e existencia di hopi tradicionnan di yuna prome cu festividadnan di primavera, manera Pasco grandi, e origin di Cuaresma no ta sigur. Tin tres teoria cu ta revela: Uno, cu el a wordo crea na e Concilio di Nicea na 305, y no tin encarnacion mas tempran. Dos, cu e ta basa riba un pasado di Egipto su theofania di yuna. Aki na Aruba, na aña 1526, e Spaño, Juan Martinez de Ampues a bira gobernador di e islanan ABC y e tabata e prome autoridad poliico di Aruba. Ora e a trece algun Indjan bek pa nos islanan y hunto cu e Spañonan, religion catolico a haci su entrada na Aruba. Semper mayoria di nos hendenan ta catolico, fuera di algun cu a bin di influencia di afo, door cu den añan ‘20 cu Lago a trece hopi hende di afo pa traha na Lago. Asina ta, nos por bisa cu despues di 1526 caba Cuaresma a yega nos isla.
7.Tin preparacion prome cu e temporada di Cuaresma?
Cuaresma ta tradicion cristian cu ta wordo observa pa hopi denominacion. E ta e 40 dia di sacrificio liderando pa e morto di Hesus y resureccion. Catoliconan y algun protestant ta prepara pa e Siman Santo door di yuna, resa, y reconcilia cu Dios.
8.Si por papia di un maldicion durante Cuaresma?
E Ley Cannico di Iglesia ta reconfirma e obligacion pa haci penitencia pa introduci e conformidad di bida di semper, pa ridescubri den oracion, pa e amor salba di Dios y pa practica caridad y husticia pa esnan den necesidad. Durante Cuaresma y riba e diabiernanan di e aña, nos ta penitencia no solamente pa nos mes, pero tambe pa den nomber di iglesia y e mundo. Nos mester tuma na serio, nos obligacionnan y sea sigur pa cumpli cu nan.
Dufi Kock
Escritor y Historiado
Februari 2020


c: text/html

text:
Riba dialuna 3 di februari 2020, Gobernador interino, Yvonne Lacle-Dirksz, a huramenta Sr. mr. J.M.J. Keltjens como vicepresidente di Corte Comun di Husticia, cu sede na Aruba.
Segun un comunicado di prensa, prome cu Sr. Keltjens a yega Aruba, e tabata magistrado (senior-rechter) y presidente di e team di comercio (team handel) na e Corte di Den Haag.
E ceremonia di huramentacion a tuma luga na Cas Ceremonial di Gobernador, den presencia di entre otro Minister di Husticia, Procurador General interino, manager di establecimento (vestigingsmanager) na Aruba di Corte Comun di Husticia y e vicepresidente di beheerraad.
Corte Comun di Husticia di Aruba, Corsou, St. Maarten y di Bonaire, Sint Eustatius y Saba ta percura pa hurisdiccion den prome instancia y den apelacion (hoger beroep) na e islanan. Corte di Prome Instancia na Aruba tin sede na Aruba y e audiencianan tambe ta tuma luga eynan. E miembronan di Corte Comun di Husticia ta trata, casonan civil, casonan penal y casonan di maneho administrativo hudicial (cu ta inclui casonan fiscal) tanto den prome instancia como den apelacion.

robotstxt: allowed

filter: keep


text:
Minister Plenipotenciario Suplente mr. Ady Thijsen tabata invitado special na e celebracion di e 65 aniversario di Kansfonds. Minister Thijsen a keda ricibi pa directora di Kansfonds Henriëtte Hulsebosch y presidente di e directiva di Kansfonds Theo Bovens.
Minister Thijsen a felicita sra.Hulsebosch y sr. Bovens cu e aniversario di Kansfonds y a desea nan hopi exito den futuro cu e trabao excelente cu nan a bin ta haci pa 65 aña caba.
Kansfonds su meta desde cu e la keda funda ta pa brinda tur hende un hogar. Nan ta traha pa henter Reino Hulandes, dus tambe pa Aruba. E fundacion ta sali for di e punto di bista cu tur hende tin derecho riba un hogar. Esaki ta mas cu unicamente tin un dak riba bo cabes. Bo mester tambe di suficiente entrada pa biba y tin e sentimiento cu nan ta parti di sociedad. Sin di tin un hogar ta nifica pa hopi hende cu nan no tin derecho di existencia, cu ta e base di cada ser humano.
Durante e recepcion despues di e programa Minister Thijsen a probecha na topa y combersa cu partnernan potencial pa cu Aruba. Asina e mandatario a cera conoci cu directora di Nationale Postcode Loterij Dorine Manson pa mira kico e Nationale Postcode Loterijporsig nifica pa Aruba.


text:
Pa algun tempo caba Gabinete Wever-Croes I y awor hasta den e di dos periodo di gobernacion, ta na mesa cu e compania di construccion Bohama, purbando pa yega na un acuerdo pa swap/cambia e ex-edificio di duana cu un edificio nobo na Barcadera. Esaki ta encera cu Bohama ta haya e edificio bieu di Aduana cu tin riba L.G. Smith Boulevard y a cambio ta construi un edificio nobo pa henter e Cuerpo di Aduana na Barcadera.
Prome Minister Evelyn Wever-Croes a splica cu esaki ta un proyecto cu ta trahando riba dje ya pa un tempo caba y cu e siman aki a firma un ‘addendum’ na e declaracion di intencion cu tabatin, pa duna Bohama y pais Aruba, un periodo di seis luna mas di tempo pa finalisa e detayenan. E proyecto aki, cu a start desde 2016, keto bay no por keda cla y como tal a duna Bohama awor mas chens pa mira con e por convence Gobierno cu su “deal” ta esun miho.
Bataya legal
Fuentenan a sigura cu Gobierno di Aruba por conta cu bataya legal riba e proyecto aki pasobra locual ta purbando aki no ta bay. No por ta asina cu a habri un destaho publico y tres compania a participa y na final a keda sin cumpra y awo ta habri e mesun destaho atrobe pero kier baha e prijs. E tempo aya a stipula e prijs na 11.6 miyon pero a opta pa warda y awo kier yega na un acuerdo mas abou. Esey de facto no por. Locual si por haci ta: Habri un destaho nobo den cual tur compania por participa bou e mesun condicionnan. Pasobra awor ta mustra cu ta previlegia un solo compania, siendo lo tin mas cu kisas ta ofrece mas ainda pa e tereno. De facto, e locual ta bal ey ta e tereno pasobra e condicion di e edificio ta malo. Pa e relato completo y e historia di e edificio y acuerdo cu Bohama, lesa e edicion awe di TREMPAN.


text:
Abuso Sexual awe den corant Diario, Casualidad of Intencionalidad.
Riba pagina 36 ta sali un pagina di Comprondiendo Bida cu e tema ‘Stop abuso sexual ta cuminsa cu educacion y informacion’. Riba pagina 54 ta sali un otro articulo ‘Papa Francisco ta pidi pordon pa danjo causa dor pastornan cu a abusa di mucha’.
Papa Francisco a expresa como prome Papa den historia un opinion hopi fuerte contra abusonan sexual den iglesia catolico cu a persigui iglesia Catolico pa mas di 2 decada.
Di parti di Comprondiendo Bida nos ta satisfecho cu porfin un Papa a duna un ‘NO’ fuerte na loke pa asina tanto anja a worde poni bou tapijt den iglesia Catolico y tambe otro iglesianan. Papa Francisco a bisa cu ‘mucha no ta cos di hunga’ y cu lo bin cu sancionnan fuerte.
Pronto nos lo bin cu un articulo cu mas detaje riba e declaracion di Papa Francisco. Tambe nos ta spera cu Papa Francisco lo por inspira tambe gobernantenan dim undo pa paga mas atencion na e inhusticia grandi contra mucha aki.


text:
Sep 24, 2021:
Departamento di Asuntonan Economico, Comercio y Industria y su unidad Exprodesk ta invita tur musico pa participa na e campaña di “Miami’s 88.9FM WDNA Broadcasting Radio”. Si bo ta un musico y bo ta pensa riba e posibilidad pa extende bo carera, esaki ta bo oportunidad pa Bo resona den exterior y crea un ‘fan base’ mas grandi. E campaña lo cuminsa dia 24 di september 2021 te cu dia 9 di october 2021 y lo ta completamente gratis pa participa.
E campaña “WDNA” ta un campaña unda cu Exprodesk ta duna nos musiconan local e oportunidad pa nan propio composicion resona na Florida y asina duna nan e oportunidad di por expande nan musica na un otro nivel. Tur musico di tur genero lo por participa na e campaña aki. Pa participa nos ta pidi tur nos musiconan cu ta interesa pa primeramente inscribi nan canticanan na Oficina di Propiedad Intelectual pa nan por ta protegi bou di e derecho di autor. Siguientemente nos ta pidi pa esnan cu kier manda nan canticanan, pa haci esaki via un MP3 audio file hunto cu nan link di YouTube si acaso nan tin videonan. Tur musico mester manda nan canticanan/audio files prome te cu dia 9 di october 2021 na: s.meijer@deaci.aw


text:
Pos chikito:
Diahuebs algo prome cu 6 or di atardi, presencia di polis a wordo pidi den Scobillostraat pa un persona coriendo tras di un otro cu cuchiu.
Despues di un rato a drenta un informacion cu e persona a logra hinca e otro den nek y cu e victima ta net pariba di e rotonde di Pos chikito y agressor ta na un adres den Scobillostraat.
Na yegada di patruya di San Nicolas nan ta pidi ambulance cu urgencia, debi cu e momento ey a pensa cu e victima a wordo hinca den garganta.
E agresor a wordo aresta na e cas y transporta pa warda di polis. Mientras cu na yegada di ambulance a resulta cu e victima a wordo hinca den cachete y no den garganta. E la wordo trata na e sitio y depues personal di ambulance a transport’e pa hospital den un estado stabil
Kiko tawata motibo pa a bay asina leu di hinka un persona cu e intencion di kita su bida no ta conoci.


text:
Masha pabien na e 141 atletanan nomina.
ORANJESTAD: Diasabra den un anochi di gala na Renaissance Convention Center a tuma luga Premio Excelencia den Deporte, unda ta reconoce e atletanan cu mas a destaca den nan deporte durante aña 2019 y 2021. Un anochi di emocion y alegria a duna honor na e 141 atleta nomina como tambe na e 10 baluartenan deportivo. Presente na e anochi grandi aki pa deporte di Aruba tabata Prome Minister di Aruba, sra. Evelyn Wever- Croes y distinguido esposo, Minister Endy Croes y distinguido esposa, Minister Rocco Tjon, y Minister Dangui Oduber y distinguido esposa. Tambe a conta cu presencia di Presidente di Parlamento sr. Edgard Vrolijk y Parlamentarionan sr. Ricky Hoek, sr. Alvin Molina, sr. Raymond Kamperveen y sr.Arthur Vallejo. E anochi a inicia cu discurso di Prome Minister di Aruba sra, Evelyn – Wever Croes sigui pa Presidente di Comision Excelencia den Deporte, sr. Kenneth Vrolijk y Minister di Enseñansa y Deporte sr. Endy Croes. Despues e ceremonia di entregamento di premio a inicia, sigui pa reconocemento special pa e baluartenan y e ganadonan di aña 2021. Mandatarionan y dirigentenan deportivo a haci entrega di e premionan. Maestronan di ceremonia sra. Sandra Croes y sr. Andrew Vrolijk a sa di guia e anochi den un excelente forma. E anochi a clausura cu un sorpresa pa tur esnan presente den sala cu e banda Tsunami.
Ganadonan di aña 2019:
Special Olympics
Yolanda Minerva Perez
Atleta Paralimpico
Elliott Loonstra
Categoria 1 Femenino 10-13 aña
Elisabeth Sotelo Aruba Triathlon Association
Categoria 2 Masculino 10-13 aña
Gavin Kock Aruba Aquatics Federation
Categoria 3 Femenino 14-17 aña
Rebecca Jansen Aruba Triathlon Association
Categoria 4 Masculino 14-17 aña
Giannon Eights Aruba Triathlon Association
Categoria 5 Nobato Deportivo Femenino
Nathalie Ferrer Aruba Triathlon Association
Categoria 6 Nobato Deportivo Masculino
Myron Speyer Functional Fitness Federation Aruba
Categoria 7 Atleta Femenino 2019
Kyra Hoevertsz Aruba Aquatics Federation
Categoria 8 Atleta Masculino 2019
Mack van den Eerenbeemt Aruba Sailing Association
Ganadonan 2021:
Atleta Special Olympics
Angel Diaz
Atleta Paralympico
Elliott Loonstra
Scol Basico di aña 2021
Colegio Sagrado Curosan
Scol Avansa di aña 2021
Maria College
Categoria 1 Atleta Femenino 10-13 aña
Genisis Lacle Aruba Aquatics Federation
Categoria 2 Atleta Masculino 10-13 aña
Dylan Giel Aruba Triathlon Association
Categoria 3 Femenino 14-17 aña
Rebecca Jansen Aruba Triathlon Assocition
Categoria 4 Masculino 14-17 aña
Christiaan Jansen Aruba Triathlon Association
Categoria 5 Nobato Deportivo Femenino
Noemie Erasmus Aruba Aquatics Federation
Categoria 6 Nobato Deportivo Masculino
Jeon Alric De Sousa Fernandes Perna
Aruba Triathlon Association
Categoria 7 Atleta Femenino 2021
Shanayah Howell – Aruba Wieler Bond
Categoria 8 Atleta Masculino 2021
Mikel Schreuders Aruba Aquatics Federation
Categoria 9 Team di aña 2021
U-14 Damas Arubaanse Voetball Bond


text:
E siman aki, tres sospechoso a keda detené den investigashon Inex 2.0, e investigashon di e robo di droga
na warda di polis na òktober 2018. Ta trata di tres hende hòmber entre 25 pa 60 aña. Nan ta wòrdu
sospechá di trafikashon di droga. Un di e hòmbernan a wordu lagá den libertat djaweps 24 di yüni, pero e
ta keda sospechoso den e investigashon. E otro dos hòmbernan tin ku presentá awe mainta, djabièrne 25
du yüni dilanti di hues komisario. E hòmbernan ta será ku restrikshon. Den kuadro di e investigashon no
por duna mas informashon na e momento aki.
E siman aki, tres sospechoso a keda detené den investigashon Inex 2.0, e investigashon di e robo di droga


text:
Pastor Santiago, Vikario Episkopal pa Boneiru ta anunsiá losiguiente.
E aña aki lo tene tur selebrashon di Santa Eukarista riba Dia di tur Defuntu 2 di novèmber den kada parokia, pues den nos misanan mes i no den Santana manera den añanan anterior. Pues despues di a bishitá nos defuntunan den Santana por bai na misanan den nos parokia, pidi e intenshon i asistí na e Santa Eukaristia.
Tambe ta pidi kada famia pa hasi limpiesai tene area rònt di kelder/graf di famia limpi pa rèspèt pa nan defuntu ku nan restunan ta sosega den nos santananan. Pone sushinan den konteiner pafor di kurá.
E orarionan pa kada parokia ta pa dia 2 di Novèmber 2021:
Pa Playa , San Bernardo ta : 7or anochi
Pa Antriol , L.B. di Coromoto ta : mitar di 8 anochi
Pa Rincon. San Luis Bertran ta: 6or atardi.
Señor duna nos kerido defuntunan sosiegu eterno i lus Eterno lusa pa nan, i pa nan sosegá na Pas. Amèn.


text: KRALENDIJK – Awe djadumingu anochi algu pasá di 8’or, a sosodé un aksidente di tráfiko riba kaya Nikiboko Sùit na altura di Lisa Convienence Store. Pa motibunan ku ahinda ta bou di investigashon, 2 outo di famia a dal frontal den otro pa despues unu bai dal kontra kurá di un kas. E choke tabata fuerte ku a drai un di vehíkulo nan 360 grado. A pidi ambulans na e sitio i 3 persona a wòrdu transportá pa hòspital pa tratamentu médiko, di kua un di nan su situashon tabata di atenshon. E karetera a keda será pa basta unratu pa investigashon i pa kita e vehíkulo nan for di riba kaminda. CRS ku ta atendé asuntunan di seguro a registrá e aksidente aki.


text:
December 31, 2015
Lionel Spratt
KOMUNIKADO
Pa algun aña kaba Schietclub FAREM ta tene un kompetensha di tiru fin di aña na Daou Shooting Range. E aña aki no tabata un eksepshon i miembronan por a partisipá den un kompetensha di American Trap i tambe Olympic Trap shooting.
E aña aki nos tabata tin un kompetenshá bon bishitá, ku asta dos squad di American Trap. Miembronan a partisipá ku animo i tabata un mainta hopi ameno.
Olympic Trap
Den e kategoria tabata tin un total di 6 partisipante. Na promé luga a sali Michel Daou, siguí pa Ebby Suares i Anne-Marie Pietersz-Powell na di tres luga.
American Trap
Un total di 7 hende a partisipá den e kompetensha di American Trap. E aña aki Omar Kuwas a bai ku e promé premio, siguí pa Gino Simon na di dos luga i Renato Haseth na di tres.
Schietclub FAREM kièr a yama danki i alabes deseyá tur miembro i fanatiko di tiru un felis 2016. Nos ta spera di por konta ku boso partisipashon i presensiá e aña binidero aki na Daou Shooting Range.
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Ivo Valdes, presidente di OPPA ta comparti nan disgusto di pensionadonan pa cambionan di AZV. E ta bisa cu for di 2001, AZV su meta tabata pa percura pa cuido medico, eficiente, efectivo y accesibel na tur asegarado.
E ta bisa cu prome cu esey, e pensionado tabata cay riba ziektekosten, y AZV a bin na luga a priminti nan derecho pero e añanan a pasa y nan e perde tur nan derechi y ta cualifica pensionado manera dunado di trabou.
Sr. Valdes ta bisa cu pensionado tin cu paga un 10.5% cu un entrada di 4864florin pa luna anto tin cu paga mas cu un minister mes ‘e diferencia ta grandi’ e ta bisa tur hende cu entrada halto ta paga mas ‘nos cu a traha henter nos bida, ta haya castigo’.
Pa 1 april a bin cu mas cambio ainda, cu tabata e lista di remedi cu ta wordo cubri y kico no ta wordo cubri, caminda botica ta cobra 16.10florin pa recept, e ta bisa co esey por si nos ta paga AZV pa asina AZV paga botica.
Tur e medidanan aki, e ta bisa cu ta cabando cu nan entrada y nan tin cu paga pa recept y mas cu remedi no ta cay riba e lista positivo, e ta bisa cu ta un gasto grandi pa nan pensionado.
Sr. Valdes ta bisa cu ta canando e caminda necesario, nan a papia cu prome minister, cu nan kier papia cu esnan cu ta duna cuido general di Aruba, e ta bisa cu AZV no por sinta mirando cu tin covid-19 y no por reuni.
Pa finalisa sr. Valdes a bisa cu den menos di dos luna tin pa bay eleccion, nan ta papiando cu tur nan miembro y tin reunion general cu nan pa asina conscientisa nan mes, mirando cu awo politiconan ta bay cuminsa haci bishita ‘nan mester tene na cuenta tur puntonan aki y inhusticia cu nos tin cu paga’.


text:
Oranjestad-Nos Pais tin yen di reto y ta parce cu Minister Eman ta core biaha bay den exterior pa no mester enfrenta ningun di nan. Poco dia pasa mes, BBO a subi na Aruba y Minister Eman tabata ausente. Awor aki ainda no tin claridad riba e supervicion financiero di nos Pais door di CFT y Minister Eman no tey pa splica Pueblo nada ya cu e ta duna speech den conferencia na Toronto, Canada. Y ya caba e mandatario ta preparando biahe pa Paris pa bay bolbe duna speech. E modo di proceder aki ta un falta di respet pa Pueblo di Aruba. Minister Eman mester atende retonan na cas of e mester retira pa modela como orador den exterior.
Enves di elemina ta subi BBO
Dia di e reunion publico na Parlamento pa hisa BBO, Minister Eman a briya cu su ausencia. Presidente di Parlamento a bisa cu Minister Eman tabata di biahe, pero no tin ningun corespondencia pa bisa unda Minister Eman tabata. Remarcabel ta cu e dia despues si Minister Eman tabata plak sticker di orguyoso di mi Pais. Esaki ta un falta di respet y un bofta den cara di Pueblo.
Supervicion financiero
Minister Eman a firma protocol dia 2 mei 2015 pa hinca Aruba bou di supervicion financiero di Hulanda for di 1 augustus 2015. Pero faltando menos cu un luna ainda ningun hende sa kiko ta bay pasa. A core nombra un representante den CFT pa Aruba, pero ningun ley pa supervicion financiero a yega Parlamento. Mas tristo ta cu Minister Eman no ta splica kiko e consecuencia lo ta si su Gobierno no cumpli cu e deadline di 1 augustus 2015.
Retonan berdadero di nos Pais
Minister Eman ta tira speech den exterior pa gaba cu e retonan energetico, economico y social di nos Pais. Pero e no ta splica con ela castiga e Pueblo aki cu prijs halto pa awa y coriente pavia di hedging. E mandatario no ta bisa con ela stanca economia di e Pais aki cu su falta di decicion, cu su medidanan door di mal gobernacion. Y claramente e no lo bisa con su gobierno a haci e Pueblo aki pober cu un costo di bida haltisimo.
Minister President of orador pa modela den exterior
Minister Eman no por sigi falta Pueblo respet boftando nan cu tanto biahe pa exterior sin cu e ta atende e retonan na nos Pais pa cual ela haya e confiansa y e mandato di e Pueblo aki. E ta un berguensa cu e Promer Minister di nos Pais ta core sconde den exterior pa no duna Pueblo cara. Minister Eman mester scohe, sea e ta Minister President di Aruba of e ta retira pa modela como orador den exterior.


text:
Karta Steven Croes PAR pa Prome Minister ku e topiko:Pregunta na Minister Presidènt tokante ‘e proseso andando pa habri Refineria di Kòrsou mirando e último desaroyonan ku awor ta toka Bullenbaai’.
Na: Minister Presidènt
Sr. G. Pisas
Fort Amsterdam 17
Presente
Willemstad, 25 ougùstùs 2021
Tópiko: Pregunta na Minister Presidènt tokante ‘e proseso andando pa habri Refineria di Kòrsou mirando e último desaroyonan ku awor ta toka Bullenbaai’.
Honorabel sr. Pisas,
Dia 21 yüli 2022 ku a pasa mi persona a manda preguntanan i a ekspresá e preokupashon rondó di tur e akontesimentunan di último tempu ku nos a bini ta tuma nota di dje den medionan di komunikashon. I mirando ku 15 sèptèmber awor ta hasi 1 aña ku Minister no ta informando parlamento di nada i minister no a kontesta e karta di dia 21 yüli 2022, ta hasi e asuntu aki mas i mas preokupante i asta dudoso.
Diferente medio di komunikashon a duna di konosé ku basa riba un komunikado di Refineria di Kòrsou ku lo bai kuminsá ópera Bullenbaai promé ku a yega na un Heads of Agreement ku operador di refineria mes. Esaki ta un punto ku ta lanta asina hopi pregunta. Atrobe sr. Pisas no ta splika e proseso kla i unda gobièrnu ta ku e negosiashonnan, di manera ku pueblo por tin bista kiko ta pasando. E asuntu aki ta hopi serio i Minister mester duna klaridat i transparensia.
Minister Presidènt a deklará den un programa di televishon ku e lo entrega yabi di refineria dia 1 di yüni. No solamente esaki no a sosodé, pero lo a desviá kompletamente for di e proseso ku semper tabata tei si disidí ku lo separá operashon di refineria for di Bullenbaai.
E asuntu ta bira kada bes mas preokupante i p’esei ke urgí Minister Presidènt pa bin dilanti i kontesta e karta di dirigí na Minister President i tambe duna klaridat tokante di e situashon rondó di Bullenbaai ku den medionan di komunikashon ta splika ku e no ta separá for di refineria.
Ketubai manera den e karta di 21 yüli 2022 e pregunta na Minister Presidènt ta, ku gobièrnu ta hasiendo su máksimo esfuerso pa por habri e refineria? Mirando ku lunanan ta pasando i no tin nada konkreto ta biniendo dilanti.
Konforme artíkulo 96 di Reglamentu di Òrdu, suskrito ta puntra Minister Presidènt enkaresidamente pa por fabor kontesta urgente e siguiente preguntanan aki tambe:
- A risibí prueba di fondo destiná pa e operashon di refineria di e operador di preferensha? A hasi mesun proseso pa ku operashon di Bullenbaai? (Naf 107 mion)
- A skohe pa separá Bullenbaai for di operadó di refineria?
- A kuminsá ópera Bullenbaai?
- Ku kua entidat lo a yega na un akuerdo pa ópera Bullenbaai mirando ku no tin Heads of Agreement kla?
- Di ki tèrmino e kontrato aki ta papia i kiko tur esaki ta enserá pa futuro?
- Gobièrnu tin mira riba e posibilidat ku si no yega na un akuerdo ku e operadó di preferensha, kiko lo bai pasa ku e kontrato di Bullenbaai?
- Kuantu kupo di trabou lo bai tin pa nos hendenan (yu di Kòrsou) si di bèrdat ta entreteniendo e posibilidat di ópera Bullenbaai separadamente? A kuminsa ku e renobashon i mantenshonnan mara na operashon di Bullenbaai?
- Kon lo sigui kana ku e proseso total teniendo kuenta ku e parti di Bullenbaai pa yega na operador pa refineria?
Mirando e seriedat di e asuntu aki, nos ta urgí Minister Presidènt pa nos haña un kontesta mas pronto posibel ya ku e pueblo di Kòrsou ta sumamente preokupá pa e destino di e refineria.
Danki di antemano pa e kontestanan.
Atentamente,
Steven Croes
Frakshon di PAR


text:
KOMUNIKADO KUERPO POLISIAL KÒRSOU Búskeda di Orlando Solano
KOMUNIKADO DI PRENSA 401 /2022
25 ougùstùs 2022
Búskeda di hòmber perdí.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Famia ta pidi búskeda di e hòmber Orlando Solano nasé na Kòrsou, di 65 aña di edat i ta
biba na Cabo Verdeweg.
For di djasabra 20 di ougùstùs 2022 famianan no sa paradero di Orlando. Riba e dia
enkestion un ruman a sali kas lagando Orlando na kas. Na momentu ku e ruman a regresá
no a enkontra ku Orlando na kas. Konosínan a mira Orlando djasabra dia 20 di ougùstùs
alrededor di 14.15’or na altura di Fortuna Minimarket.
Orlando tin e siguiente deskripshon:
Postura: normal;
Kabes: limpi;
Koló di kueru : maron skur.
Orlando tabatin a un kamisa blou ku bloki bloki aden bistí. Tambe e tin un bòlòmbònchi na
su frenta i un tatuage ku “Ruthmila” riba un di su brasanan. Orlando su nomber di kariño ta
“Chulo di Kura Piedra”.
Polis ta supliká tur persona ku por duna kualke informashon tokante di Orlando aki pa tuma
kontakto ku polis na number di telefòn 917 òf e number anónimo 108.


text:
Training pa seguridat den tráfiko komo kastigu pa komportashon peligroso i uso di alkohòl den tráfiko
Willemstad – Riba djárason 14 di sèptèmber, Korte di Promé Instansia a kondená tres (3) persona pa sigui un training di seguridat den tráfiko. Dos di e kondenadonan a hasi nan mes kulpabel na pasamentu den lus kòrá ku a resultá ku nan a okashoná un aksidente. Un otro tabata kore su vehíkulo bou di influensia di alkohòl. Banda di e kastigu di training, e persona ku a kore bou di influensia a haña un but i a pèrdè su reibeweis temporalmente.


text:
Punda- ACI Medellín lo ta na Kòrsou pa yuda fortifiká e lasonan ekonómiko entre Kòrsou i Colombia. Durante di e seshon di informashon, lo tin oportunidat pa komersiantenan lokal siña kiko tur ta nesesario pa por invertí na Colombia.
ACI Medellín ta rekonosé oportunidatnan sumamente faborabel i atraktivo pa komersiantenan di Kòrsou por hasi invershon na Medellín, Colombia, i tambe fortifiká lasonan ekonómiko entre e dos paisnan aki.
Pa e motibu aki, 2 eksperto di ACI Medellín lo bini Kòrsou pa duna un seshon informativo i ekstensivo pa ku posibilidatnan di invershon. E seshon aki ta titulá: The Key in Doing Business with Medellín, di kual e presentadonan lo ta Laura Cristina Morales Higuita i Carolina Acosta Jaramillo, ekspertonan den e materia aki.
E seshon lo ta dirigí na tur komersiante lokal ku ta interesá pa ekspandé i establesé nan negoshi na Medellín i su alrededor.
ACI Medellín ta un di e entidatnan primordial den e proseso di internashonalisashon di e region di Medellín. ACI Medellín a logra hasi esaki di un manera eksitoso, pa medio di lasonan stratégiko riba un nivel internashonal, promoshon ekstenso di e region, i interkambio di konosementu.
E seshon aki lo tuma lugá na KONTENTU Studios den Sambil, riba dia 27, 28 i 29 di sèptèmber 2022. Lo tin seshon di informashon di 9or pa 12or di merdia, i di 2or pa 5or di atardi.
Tur komersiante ku ta interesá na asistí e seshon aki, por registrá via wèpsait di KONTENTU, iamkontentu.com òf manda un email na info@iamkontentu.com.
E evento aki ta posibel pa medio di e kontribushonnan di e siguiente sosionan: KONTENTU, Curaçao Tourist Board, ACI Medellín, Kamara di Komersio (KVK), CINEX, Ministerio di Desaroyo Ekonómiko i Avila Beach Hotel.


text:
‘Kisha’ di apénas 14 aña ta un próksimo strea briante
Trendsz a hiba kombersashon ku un talentoso hóben. Ta trata aki di e hobensita di apénas 14 aña di edat, Yukisha Cristina, kende ta mihó konosí komo ‘Kisha’, kual tambe ta su nòmber artístiko.
‘Kisha’ ta un hóben kantante ku a bin ta destaká, despues di tabata hasi lokual e tabata gusta, ku ta kanta, komo hòbi. E tabata post grabashonnan riba facebook, kantando piesanan ku tambe su mes persona tabata skibi. Tabata aki, ku e la keda aserká pa e konosido kantante, Chris ‘Cizzle’ van Thiel, unda bou di su guia e la sigui profilá.
“Fo’i’ chikí mi tabata gusta kanta na Hulanda, pero dia mi a bin Kòrsou, mi a kuminsá post video riba Facebook, ku kantikanan ku mi mes tabata skibi. Riba un dia ‘Cizzle’ a aserka mi pa bira mi coach i asina mi a kuminsá krese i saka produkshon. Aworakí mes tin 3 ku ta klá pa bai kaya”, ‘Kisha’ a deklará. E promé kansion di e studiante di MIL, yama “Nevermind” ft ‘Dèz’. Miéntras ku e 3 kansionnan ku ta klá i pronto lo sali riba merkado, ta hiba di nòmber Wowo riba e money’, ‘Nos Dos’ ft Harvey Isidora i tambe ‘Sua’ ft Zoinx. Laga nos keda pendiente pa Kisha.


text:
Las Vegas
Las Vegas ta e siudat mas pobla di Nevada, Estadonan Uni di Merka, e sede di Clark County, i un siudat internashonal di resort i hotel, gokmentu anto bon restorant. Las Vegas, ku ta propagandá su mes komo e Entertsubmenu Capital of the World (kapital mundial di entretenementu), ta famoso pa su kantidat di casinonan anto entretenementu asosia. Un siudat di pensionado i famia kresiente, e ta e suidat di 28 mas grandi na Merka ku un poblashon estima di 1,902,834 hende den e area metropolitano.


text:
KONINGSDAG 2015
Dia 27 di aprel 2015, nos hoben nan di 4YOU-TH a baha den nos sentro di siudat huntu ku nos PROMO-TEAM, ku a hasi un bon trabou sakando potrèt i repartí magazine ku ya a ser publiká ku komo meta pa demostrá ku 4YOU-TH Magazine no ta pa solamente pa hóben di skolnan avansá pero sinó pa tur edat…
Despues di un bon training, danki na CITI, nos a logra di traha un video ku entrevista i tambe opinion ku diferente persona.
Danki tambe na Coca-Cola, Passaat Graphic & Web design, General Catering i tambe Grafitex ku a sòru pa henter e team 4YOU-TH plus e PROMO-TEAM.
Un biaha mas, danki na bo(so) sosten tambe ora ku bo a duna aporte na nos kousa.
… ThanX
Lokual boso ta bai mira a kontinuashon ta un impreshon di 4YOU-TH durante di Koningsdag 2015..


text:
Centro Dominguito a pasa pa komandá e tabla di posishon den promé divishon di Federashon Futbòl Kòrsou (FFK), esta Liga MCB. E tim a gana ayera, djabièrnè 7 di dezèmber 2018, su di tres wega dje kampionato nobo derotando Sport Unie Brion Trappers (SUBT): 3-2.
E kompetensia di FFK a sigui ayera djabièrnè den Stadion Antoine Maduro na Kintjan. Eks kampion di Kòrsou Centro Dominguito a hunga kontra doño di kas SUBT ku e aña’ki a bolbe promové pa divishon máksimo.
SUBT ku wikènt pasá a empatá na 1 gol ku Centro Social Deportivo Barber, a sali brabu kontra di Centro Dominguito. E tim a asta bai ariba 2-0 danki na golnan di Edgar Gassiani (15 minüt) i Sendley Bito (38 minüt) i asina e wega a bai sosega.
Den di dos tempu sinembargo Centro Dominguito a bin por la goma i na di 56 minüt Geryon Alberto a hinka e promé gol p’e èks kampion. Despues di 10 minüt (66 minüt) ela bolbe skor pa empatá e enkuentro: 2-2. Finalmente Shurendric Fransinet a hinka e di tres gol na di 70 minüt i asina seya e viktoria: 3-2
Tabata e di tres triunfo pa Centro Dominguito den Liga MCB, siendo ku e tim a empatá un biaha i awor pues tin 10 punto i a pasa Skèrpènè (9 punto) pa bai komandá e tabla di posishon. E tim di Dominguito a gana anteriormente tambe di Union Deportivo Bándabou (Undeba, 2-1) i Victory Boys (1-0), miéntras ela empatá ku CVV Willemstad (1-1).
E kampionato ta sigui awe djasabra anochi ku dos enkuentro den Stadion Antoine Maduro. Victory Boys i Jong Colombia ta hunga 7′ or kontra di otro i despues tin pa 9′ or e wega entre CVV Willemstad i Vriendschap Eendracht Sterken Tegen Alles (VESTA).


text:
Bo tin algun pregunta? Klek riba e siguiente link.Tuma kontakto >
Publiká riba 7 July 2017
WILLEMSTAD, 8 di februari 2017- E portal online di Servisio di Impuesto resientemente tambe ta aksesibel den Ingles. Banda di esaki e portal online tin tambe funshonalidat nobo ku ta hasié mas fásil pa terser deklará impuesto na nòmber di un persona òf negoshi. Den kaso ku un empresa ta hasi deklarashon di belasting pa un òf mas kliente, esaki por tuma lugá for di awe pa medio di un kuenta (account). Tene kuenta ku desde 2017 mester deklará impuesto online pa lei.
Desde awor tur pagadó di belasting por trahá un kuenta sea den Ingles òf Ulandes. Tur paso den e proseso pa deklará belasting i komunikashon den e portal ta tuma lugá den e idioma ku bo a skohe. Dentro di poko lo ta posibel ku por skohe Papiamentu komo e idioma di preferensia.
E portal tin tambe un funshonalidat nobo ku ta fasilitá deklarashon dor di terser pa e pagadó di belasting. Den kaso ku un empresa ta hasi deklarashon pa un òf mas pagadó di belasting, e lo por hasi esaki usando un solo kuenta. E no ta nesesario mas pa trahá i usa un nòmber i kódigo di entrada apart pa kada pagadó di belasting. E funshonalidat nobo ta hasi tur kos mas fásil i ta hasié posibel pa empoderá un terser pa registrá i hasi deklarashon online pa e pagadó di belasting.
For di komienso di e aña aki mester hasi deklarashon online pa lei. Deklará impuesto online tin hopi benefisio. Asina ta posibel pa na kada momentu di dia, unda ku bo ta, deklará impuesto online, sea bo ta na kantor i hasta riba kaminda. Dor di deklará impuesto online bo no tin nodi di para mas den rei na Servisio di Belasting. Banda di esaki atendementu di asuntunan di belasting online ta kontribuí na konservashon di nos medio ambiente debí ku bo no ta hasi deklarashon riba papel mas. Deklarashon online ta pòrnada i por hasié 24 ora pa dia i e ta disponibel 7 dia pa siman.
Modernisashon di Servisio di impuesto ta dal pasonan firme pa dilanti. Diariamente tin un tim dediká na hasi deklarashon di belasting mas fásil, rápido i sigur pa tantu empresanan komo partikular. Pa fasilitá e pagado di belasting aun mas tin un Helpdesk Online Aangifte. E Helpdesk su tarea prinsipal ta pa informá i sostené e pagadó di belasting den trahá su kuenta (account) pa hasi su deklarashon online riba e portal i reglá tur su asuntunan di impuesto na Kòrsou online. E Helpdesk ta alkansabel via telefòn na 734-2570 di djaluna pa djabièrnè entre 08.30 pa 11.30 i 13.00 pa 17.00 òf via di e-mail helpdeskbelastingdienst@minfin.cw


text:
Resultadonan di Beisbòl Liga Grandi ayera:
- Toronto Blue Jays kontra Washington Nationals a keda postpone
- Chicago Cubs a derota Miami Marlins ku skor di 5-1
- Minnesota Twins kontra Boston Red Sox a keda postpone
- Baltimore Orioles a pèrdè di Houston Astros ku skor di 5-2
- Milwaukee Brewers a derota St. Louis Cardinals ku skor di 1-0
- Los Angeles Dodgers a gana Colorado Rockies ku skor di 11-4
Kenley Jansen no a picha den e partido aki. Carlos Gomez ta e úniko pelotero e temporada aki ku a yega base riba Kenley despues di ponche riba un wild pitch. Kenley tin 9 ponche i no a permití hit tampoko base por bola den 5 aparishon (5 entrada)
- Atlanta Braves a derota Arizona Diamondbacks ku skor di 8-1
Andrelton Simmons a konektá 3 hit den 5 turno na bate ku 1 kareda anotá i otro empuha. Andrelton ta ekstendé su racha di hit konektá na 10 partido. Andrelton tin un promedio di .277
- Tampa Bay Rays a pèrdè di Los Angeles Angels ku skor di 7-3
- New York Mets a derota San Diego Padres ku skor di 7-0
- New York Yankees a gana Seattle Mariners ku skor di 7-2
Didi Gregorius no a konektá hit den 4 turno na bate. Didi tin un promedio di .215
- Pittsburgh Pirates a derota San Francisco Giants ku skor di 4-3
Partidónan di Liga Grandi pa awe:
- Toronto Blue Jays kontra Washington Nationals (Doubleheader)
- Los Angeles Dodgers kontra Colorado Rockies (Doubleheader)
- Cincinnati Reds kontra Philadelphia Phillies
- Oakland Athletics kontra Detroit Tigers
- Chicago Cubs kontra Miami Marlins
- Minnesota Twins kontra Boston Red Sox
- Chicago White Sox kontra Texas Rangers
- Baltimore Orioles kontra Houston Astros
- Cleveland Indians kontra Kansas City Royals
- Milwaukee Brewers kontra St. Louis Cardinals
- Atlanta Braves kontra Arizona Diamondbacks
- Tampa Bay Rays kontra Los Angeles Angels
- New York Mets kontra San Diego Padres
- New York Yankees kontra Seattle Mariners
- Pittsburgh Pirates kontra San Francisco Giants
Breve:
- Phildrick Llewellyn ta bek ku e ekipo Frederick Keys den klase A avansá despues ku e organisashon di Baltimore a mand’e un dia pa e ekipo di Aberdeen Ironbirds den klase A temporada kòrtiku
- E ekipo di Bridgeport Bluefish a laga Shairon Martis den libertad. Shairon a picha 2 tersio ku e ekipo i a permiti 8 kareda riba 7 hit i 2 base por bola. Shairon ta bondana e ekipo ku un efektividat di 108.00
Tripel A
- Roger Bernadina no a konektá hit den 3 turno na bate pa Albuquerque Isotopes. Roger tin un promedio di .295
Klase A
- Gianfranco Wawoe no a konektá hit den 3 turno na bate pa Clinton LumberKings. Gianfranco tin un promedio di .248
- Juremi Profar a koneta 1 hit den 1 turno na bate ku 1 base por bola, 2 kareda anotá i 1 empuha pa High Desert Mavericks. Juremi tin un promedio di .429
- Darren Seferina no a konektá hit den 4 turno na bate ku 1 kareda empuha pa Peoria Chiefs. Darren tin un promedio di .229
- Ozhaino Albies a konektá 1 hit den 5 turno na bate ku 1 kareda anotá pa Rome Braves. Ozhaino ta ekstendé su racha di hit an 8 partido i tin un promedio di .296
Liga di Verano Dominikano
- Chris Pieters no a konektá hit den 5 turno na bate pa DSL Cubs
- Rochendrick Alexander no a konektá hit den 4 turno na bate pa DLS Orioles1
- Rachid Engelhardt no a konektá hit den 1 turno na bate pa DSL Orioles1


text:
Reino: Na comienso di e crisis di corona virus rond di mundo, Hulanda no tabata suficiente prepara pa e brote di e infeccion aki di gran scala. Como resultado e atencion a keda concentra pa combati e virus y no a tene na cuenta cu e consecuencia social.
Den e conclusion di e hunta di seguridad di Hulanda OVV den e prome tres informacion relaciona cu e enfoke di e crisis di corona. E fuerte enfoke den e control di e enfermedad infeccioso, tabata midi cu cautela e interes den e otro areanan asina OVV a informa den un rapport di 300 pagina.
A analisa e periodo di Maart te September 2020 con specialmente e atencion y e preparacion tabata pa e pandemia y e medidanan tuma. E motibo di e estudio aki ta pa siña pa un posibel brote di pandemia pa futuro, unda dos rapport ta sigui informa.
Desaster silencioso na casnan di cuido di ansiano
Segun e rapport di OVV na e momento ey comienso di e pandemia tabatin un desconocimiento riba nivel nacional con pa combati un brote. E pandemia tabata keda practica riba nivel regional y no tabata ningun guia nacional, pa loke por a keda improvisa hopi mas den e prome lunanan.
A duna tiki atencion na e casnan di cuido di anciano y otro casnan di cuido. Esaki a enfoca den e crisis basta laat y a duna un resultado di un desaster keto. Debi cu mas di e mita di e mortonan di corona registra na 2020 tabata den e luganan di anciano.


text:
UN TOTAL DI 2.318 COMPANIA Y TAXISTA TIN NAN SEYO DI PRE-CHECK DI E ARUBA HEALTH & HAPPINESS CODE (HH CODE)
ORANJESTAD – Oficina di Turismo di Aruba (A.T.A.) conhuntamente cu Departamento di Salud Publico (D.V.G.) ta anuncia cu un total di 2.318 compania y taxista ya caba exitosamente a completa e registracion y pre-checklist cu ta forma parti di e prome fase di e Aruba Health & Happiness Code (HH Code), pa cual nan ta wordo otorga un seyo colorido, cual ta e seyo di pre-check. E programa di HH Code tin como meta pa sigura cu protocolnan di higiena y salud ta na un nivel cu nos bishitantenan ta spera ora di bishita un destinacion turistico manera Aruba. Den transcurso di siman pasa, un total di 253 seyo di pre-check a wordo otorga den e sectornan di ‘Accommodations’, ‘Food & Beverage’, ‘Food Trucks’, ‘Watersports’, ‘Taxi’, ‘Retail/Supermarkets/Shops’, ‘Casinos’, ‘Car Rentals’, ‘Tour Operators’, y ‘Spa & Salon’. E compania y taxistanan aki a ricibi un e-mail di confirmacion relaciona cu esaki. Compania y taxistanan cu a ricibi e email aki por pasa busca nan seyo di pre-check riba diamars of diahuebs na oficina principal di A.T.A. durante oranan di trabou entre 8:30 AM y 12:00 PM of entre 1:00 PM y 4:30 PM. Na momento di busca e seyo di pre-check, mester presenta un copia di e e-mail di confirmacion cu a ricibi y lo mester firma pa asina haya e seyo di pre-check. A.T.A. ta felicita y gradici tur compania y taxista cu ya a completa e prome fase di e programa cu e meta final pa obtene e seyo di oro. Alabes, A.T.A. ta anuncia e introduccion di e sector di ‘MICE and Social Events’ cu awo tambe por registra pa e HH Code. Companianan cu ta forma parti di e sector aki mester manda un email na healthcode@aruba.com pa asina por ricibi e link pa registra.


text:
Oranjestad-Mundo awe ta celebra Dia di Famia. Ora cu nos ta papia di famia, di biaha nos ta ilustra den nos mente un tata, un mama, yiunan, welo y wela, omo y tantanan, nietonan. Nos ta pensa riba recuerdonan di momentonan comparti, riba fiestanan, comemento hunto tur diadomingo, biahenan hunto ta hasta riba e momentonan difisil cu cada famia ta enfrenta.
E famia ta e prome pilar di tur sociedad, e luga na unda nos ta crece y wordo forma como homber y muhenan. E famia ta e prome instituto na unda nos ta wordo educa y nos ta siña e balor y principionan moral. E famia ta e prome union na unda nos ta siña stima otro y ta forma lasonan mas profundo. E famia ta e prome ambiente na unda un mucha ta experimenta amor y ta crece cu confiansa y siguridad den un mundo demasiado agita. E famia ta e espacio unda cu e vocacion di sirbi otro, solidaridad cu otro, responsabilidad un cu otro, tolerancia, honestidad, respet y tur norma y balornan ta wordo funda y inculca. E famia ta e laso na unda cada un persona ta central.
Desde comienso di gobernacion, Gabinete Wever-Croes a dicidi di pone e ser humano central den e gobernacion aki pa asina cambia e enfoke di e desicionnan di Gobierno y pone mas enfasis riba cada persona cu ta biba riba nos isla. Prome Minister Evelyn Wever-Croes, cu esaki den mente, a declara aña 2019 como Aña di Famia y Cuido di nos Muchanan.
Riba Dia Internacional di Famia, laga nos tur brasa nos famia y haci promesanan di nobo cu nos lo cuida di otro. Como famia nos tur mester tin e meta pa e fundeshi familiar y e balornan universal engrandece y alabes haci e base entre famianan, amistadnan y colegialidad bira mas fuerte. Cada famia ta un ekipo cu por enfrenta e retonan cu cada famia ta encontra. Un fundeshi solido di un famia solido por yuda nos generacionnan bira exitoso den bida.
Prome Minister Evelyn Wever-Croes y famia ta desea e pueblo di Aruba un Feliz Dia di Famia.


text:
Resultadonan di Beisbòl Liga Grandi ayera:
- Philadelphia Phillies a pèrdè di Cincinnati Reds ku skor di 5-2
- Miami Marlins a pèrdè di Toronto Blue Jays ku skor di 7-2
- Washington Nationals a derota New York Yankees ku skor di 5-4 den 11 entrada
Didi Gregorius a drenta den di 10 entrada komo pinch runner i no tabata tin turno ofisial na bate. Didi tin un promedio di .232
- St. Louis Cardinals a gana Colorado Rockies ku skor di 4-2
- Boston Red Sox a pèrdè di Baltimore Orioles ku skor di 5-2
- Milwaukee Brewers a pèrdè di Pittsburgh Pirates ku skor di 2-0
- Chicago Cubs a derota Detroit Tigers ku skor di 12-3
- Los Angeles Angels a pèrdè di Tampa Bay Rays ku skor di 4-2
- San Diego Padres a pèrdè di Atlanta Braves ku skor di 4-1
Andrelton Simmons a konektá 1 hit den 4 turno na bate ku 1 kareda empuha. Andrelton tin un promedio di .264
- San Francisco Giants a derota New York Mets ku skor di 8-5
- Seattle Mariners a gana Cleveland Indians ku skor di 9-3
- Houston Astros a pèrdè di Chicago White Sox ku skor di 4-1
- Kansas City Royals a derota Minnesota Twins ku skor di 7-2
- Texas Rangers a pèrdè di Oakland Athletics ku skor di 5-4
- Arizona Diamondbacks a pèrdè di Los Angeles Dodgers ku skor di 7-6
Kenley Jansen no a logra salba e partido apesar di esaki Kenley a logra e viktoria. Kenley a picha 1 entrada kompletu permitiendo 1 honron solitario i a poncha 1. Kenley tin un rèkert di 1-0 ku 7 wega salba i un efektividat di 1.00
Partidónan di Liga Grandi pa awe:
- San Diego Padres kontra Atlanta Braves
- Seattle Mariners kontra Cleveland Indians
- Texas Rangers kontra Oakland Athletics
- Boston Red Sox kontra Baltimore Orioles
- Colorado Rockies kontra Miami Marlins
- Los Angeles Angels kontra Tampa Bay Rays
- San Francisco Giants kontra New York Mets
- Cincinnati Reds kontra Chicago Cubs
- Washington Nationals kontra Milwaukee Brewers
Breve:
- E ekipo di Baltimore Orioles a draft e pelotero Kirvin Moesquit komo e di 733 pelotero den e di 24 buèlta. Kirvin hunga temporada pasa ku Seminole State College i den 48 partido e la logra un promedio di .368 ku 3 honron, 29 kareda empuha i 25 base roba
Dòbel A
- Sharlon Schoop a konektá 1 doblete den 4 turno na bate ku 1 kareda empuha pa Bowie Baysox. Sharlon tin un promedio di .232
Klase A
- Darren Seferina a konektá 1 doblete den 2 turno na bate pa Peoria Chiefs. Darren tin un promedio di .270
- Ozhaino Albies a konektá 1 hit den 4 turno na bate ku 1 kareda empuha pa Rome Braves. Ozhaino ta ekstendé su racha di hit konektá na 15 partido i tin un promedio di .322
Liga di Verano Dominikano
- Chris Pieters no a konektá hit den 1 turno na bate ku 1 base por bola, 2 base roba, 2 kareda anotá i 1 kareda empuha pa DSL Cubs. Chris tin un promedio di .217
- Jerson Dometilia a konektá 1 hit den 3 turno na bate pa DSL Dodgers. Jerson tin un promedio di .333
- Rochendrick Alexander no tabata tin turno ofisial na bate ku 1 base por bola i 1 kareda anotá pa DSL Orioles1. Rochendrick tin un promedio di .091
- Rachid Engelhardt no a konektá hit den 1 turno na bate pa DSL Orioles1. Rachid tin un promedio di .250
- Shair Lacrus a picha 3 entrada kompletu sin permití kareda tampoko hit, ku 1 base por bola i 1 ponche pa DSL Red Sox1. Shair tin un rèkert di 1-1 ku un efektividat di 3.24
- Zaino Henriquez no a konektá hit den 3 turn na bate ku 1 base pro bola pa DSL Twins. Zaino tin un promedio di .053
Liga Independiente
- Curt Smith a konektá 1 tripel den 4 turno na bate ku 1 base por bola, 2 kareda anota i 2 empuha pa Lincoln Saltdogs. Curt tin un promedio di .216
- Shairon Martis a logra su promé viktoria di temporada, pichando 5 entrada kompletu i permitiendo 4 kareda riba 7 hit pa Lincoln Saltdogs. Shairon tin un rèkert di 1-0 ku un efektividat di 7.20


text:
Nada di loke mi bisa ta hustifika. Ta un frase ku kada bes ta bin dilanti e ultimo tempu nan aki. Inkluso ta parse ku e ta bini di un persona arepenti, ku humildemente no ke duna splikashon. Su error tabata inaseptable. Pero ki malu tin tras di e diskurso aki?
Ta masha komun ora nos ta papia, saka loke ta den nos paden, asta ora nos ta papia kos di kens, e ta bini di nos kurason, ta ku nada, apsolutamente nada ,nada no ta kasualidat. P’esei Sr Jesus a bisa.
‘No ta loke ta drenta boka di un hende ta hasié impuru, ma loke ta sali for di su boka.’
Mateo 15:11
Paso loke ta sali for di boka ta kontamina paso e ta sali di kurason, i bon gañado kurason ta. E ta biba rondo di mentira. Bo ta imaginabo e daño ku nos kurason por hasi nos den e tereno ku ta funshona.
Ora un hende komete un error e ta prefera no justifika “ usando incluso argumentonan di beibel. Ku Dios ta hustifika nos, realmente den fondo e no ke wordu ekspone, bisa loke tin den dje. Un kos ta hustifika bo mes ora bo hasi bo daño i otro kos ta splica dikon e ta inhustu.
Un ehempel klasiko ta ora tin traishon. Esun ku a wordu traishona realmente ke sa si e traidor a repenti. Mientrastantu e ke sa kiko tin den su kurason. Kuantu traidor no ta usa e mesun palabra nan. Mi tabata debil, mi tabata suave, “el a pasa”. Awor ta e momento di wak pa dilanti, hasi error ta humano. En realidat e no sa, e ta un oportunidad pa bolbe komete un error. Despues di tur kos, simplemente mi tabata suave.
Ora un persona repenti di berdat, e ta rekonose una el a kai. E traidor arepenti ta bisa manera e Rei David a bisa, mi ta tin mal karakter. Mi no ta digno di un di dos oportunidat, i no ta keda pega na wiriwiri di miserikordia. Si no e ta afera ku uña i djente.
Pero ken ke sinti berguensa? Nan ta prefera di fingi ku nan a kai, sin ku mi tabata ke i gana tempo den nan sin berguensura.


text:
Junior Ranger Camp tey atrobe y ta cla pa ricibi muchanan pa un siman activo yena cu hopi diberticion y educacion.
Fundacion Parke Nacional Aruba (FPNA) ta contento di por anuncia cu su Junior Ranger Camp tei atrobe. E Junior Ranger camp ta duna bon bini na muchanan pa pasa nan vakantie di october den un manera activo y educativo. E camp lo tuma lugar for di 3 te cu 7 di october 2022, y lo ta pa muchanan entre 9 y 12 aña di edad cu kier siña mas di Aruba su flora y fauna diverso, ecologia, geologia y historia cultural.
“Nos ta contento di por duna bon bini un biaha mas na nos muchanan pa tuma parti di Fundacion Parke
Nacional Aruba su Junior Ranger Camp”, Sietske van der Wal, Conservation Education Manager na
Fundacion Parke Nacional Aruba ta comenta. “FPNA ta dedica na e educacion di nos muchanan pa asina
siña nan con importante ta pa cuida nos naturalesa. Tur actividad a wordo organisa specialmente pa sigura cu nos muchanan por siña mas di Aruba su flora y fauna diverso – asina reforsando FPNA su compromiso di preservera, proteha y mantene un sistema ecologico cu ta diverso, saludabel y resiliente pa un Aruba mas sostenibel.
E programa di Junior Ranger Camp lo ofrece diferente sorto di actividadnan cu ta inclui caminatanan diario, presentacionnan di Aruba su flora y fauna, aspectonan historico, y geologia. Tambe e programa lo inclui dos anochi di campamento den Parke Nacional Arikok dia 5 y 6 di october. Otro actividadnan ta inclui bishita na Saliña Bubali, Spaans Lagoen, Mangel Halto, y caminata pa Masiduri, Rooi Tambu y Rooi Fluit, workshop di turtuga, workshop di restauracion di Aruba su flora, expedicion pa e cuebanan pa observa e raton di anochi y mucho mas.
Muchanan lo mester wordo baha na sitio entre 7or y 7or y mei di mainta y wordo busca atrobe pa 4or di atardi na Parke Nacional Arikok. Pa mantene e energia durante e dia activo e muchanan lo wordo provee cu un snack mainta, cuminda di merdia y un snack atardi atrobe. Tambe e team lo zorg pa tur mucha keda bon hidrata.
Pa mas informacion y pa registra por fabor click riba e link aki y yena e formulario. E ultimo fecha pa yena of entrega e formulario di inscripcion lo ta dia 25 di september 2022. https://forms.office.com/r/t2FiWDFHbf. Pa cualkier pregunta por tuma contacto libremente via email na juniorranger@arubanationalpark.org of WhatsApp +297-5928074.


text:
Abo ta entre 18 y 30 aña di edad, tin un paspoort valido y por biaha 6, 10 of 12 luna?
Bo kier conoce Spaña of Hulanda?
Bo kier haci trabou boluntario hunto cu otro hobenan di diferente pais? Bo kier siña habilidadnan nobo?
Si tur bo contesta ta un SI! CEDE Aruba por ofrecebo e oportunidad unico aki!
International Youth Projects di CEDE Aruba tin proyectonan na Spaña y Hulanda. Perfecto pa hobennan cu kier tuma un ‘gap year’ den nan estudio, of prome cu sigui studia of busca trabao.
Na Tarrega, Spaña, lo traha cu un organisacion pa personanan cu limitacion mental. E proyecto aki tin un duracion di 10 luna cuminsando na fin di september 2022. E boluntarionan lo yuda e empleadonan di e organisacion aki cu entre otro: organisa diferente actividadnan den area di sport, arte, y cushina.
Na Drogeham, Hulanda, boluntarionan lo traha riba un ‘eco-farm’ y yuda guia actividadnan educacional. E proyecto aki tin un duracion di 12 luna cuminsando na oktober 2022.
CEDE Aruba ta financia via European Solidarity Corps (ESC) pa cubri e gastonan di mas grandi pa tur hoben cu ta interesa pa bira boluntario. Esaki ta inclui gastonan di biahe, acomodacion y cuminda durante ful e proyecto.
Abo of un hoben cu bo conoce ta interesa? Manda un e-mail pa
[email protected] of un WhatsApp na 561-9666. Pa mas informacion tocante CEDE Aruba y proyectonan boluntario internacional, bishita nos website www.cedearuba.org/international-youth-projects of sigui nos riba IG: @eu_projects_aruba.


text:
Stakamahakchi a mantené su invikto den divishon superior femenino di Federashon Vòlibòl Kòrsou (Fevoko). E tim kampion di Kòrsou awenochi, 13 di mart 2019, a bini dja’tras pa gana ku skor di 3-1 di Hurricane.
E kampionato regular di Fevoko a kontinuá ku dos enkuentro den divishon superior den sala Errol Rooi di Sentro Deportivo Kòrsou (SDK) na Brievengat. E kompetensia ta dediká na e baluarte Dito Ravenstein.
Stakamahakchi den divishon femenino a konservá su status di invikto, aunke ku e tim a sali pèrdè e promé set 12-25 kontra di Hurricane. E tim kampion di Kòrsou sinembargo no a kai den paniko, pero a bin duru bèk i gana e sigiuente tres sètnan: 25-16, 25-13 i 25-19.
Den divishon maskulino tambe Stakamahakchi a mira akshon. E tim aki a gana ku skor di 3-0 di Green Tigers. Apesar ku e skor no a ilustrá esei, pero e Tigernan Bèrdè a lucha duru prinsipalmente den di tres sèt. E parsialnan tabata 25-14, 25-17 i 26-24 na fabor di Stakamahakchi.
Djaluna tras di lomba tambe a hunga dos enkuentro balido pa e kampionato regular. Esakinan tabata den klase A. Den kategoria femenino Xaverianen a sorprendé Watakeli ku skor di 2-1: 22-25, 25-20 i 15-11. Den e otro wega den mesun kategoria femenino Stakamahakchi a gana e klásiko kontra di Shuatanari: 2-1. E parsialnan: 25-17, 10-25 i 15-11.
E kompetensia di vòlibòl ta sigui djadumingo ku weganan tantu den divishon A komo klase superior. Den klase A femenino e sigiuente enkuentronan ta programá: Shuatanari vs Watakeli i Hurricane vs Xaverianen. E weganan aki ta kuminsá 4or di atardi.
Mitar di 6 tin dos enkuentro den divishon superior femenino: Watakeli vs Hurricane i Shuatanari vs Green Jewels.
Den oranan di anochi ta kuminsá ku weganan di playoff den divishon A maskulino. Warwarú ku a kaba na kabes ta sali kontra Titus ku a terminá e kampionato regular na di kuater posishon. Tambe Watakeli ku a okupá e di dos puesto den kompetensia regular ta hunga kontra number 3 ku ta Stakamahakchi.


text:
Notisia di polis di djárason 6 di yüli te ku djabièrnè 8 di yüli 2022
Detenshon
Alrededor di 1.30 or di mardugá riba djaweps 7 di yüli a detené un hòmber di inisial J.R.E.V. di 18 aña na Kaya J.N.E. Craane en konekshon ku manehá bou di influensia di alkohòl. Un patruya a mira e sospechoso, ku tabata koriendo riba un skuter kore den ‘verboden’ drenta un kaya. A dun’e òrdu pa para na kua na promé instante e no a duna oido i a sigui kore. Algu mas leu a oblig’é pa para ku konsekuensia ku el a kai. A detené i a hib’e e i su skuter warda di polis. Aki a hasi un análisis di rosea ku e sospechoso i personal di ambulans a chek e.
Bringamentu
Riba djaweps 6 di yüli sentral di polis a risibí notifikashon di un kaso di bringamentu na un establesimentu di hóreka situá na Kaya Grandi. Na yegada di patruya tabatin un hòmber benta abou ku probablemente un repchi kibra. Ambulans a transporte pa hospital pa tratamentu médiko. Ta investigando e kaso.
A haña kurpa sin bida den kas
Alrededor di 1 or di mèrdia riba djárason 6 di yüli, sentral di polis a risibí notifikashon ku mester a haña un persona ku no tabata duna señal di bida den un kompleho di apartamentu situá na Belnem. Dòkter ku a bin na e sitio a konstatá morto di e hòmber di inisial M.B. nasé riba 28 di aprel 1978 na Hulanda. A konfiská e kurpa pa investigashon mas aleu.


text:
Exitoso seminario Anti-Doping
Sasha Sutherland ta conta di e weekend di seminario na Aruba
Exitoso Seminario Anti-Doping organisa pa COA hunto cu RADO y WADA.
Den e fin di siman tras di lomba, Comite Olimpico Arubano(COA) a host un evento internacional grandi riba e tereno di dopahe hunto cu Caribbean Regional Anti-Doping Organization (RADO) y e World Anti-Doping Agency (WADA) unda a tene e RADO Annual Board Meeting & TUE-Training.
Meta principal di tur Comite Olimpico Nacional(NOC) di cada pais presente y mas cu claro di Comite Olimpico Internacional ta pa proteha e atletanan limpi door di bringa e corupcion di dopahe den deporte.
Sra. Dr. Sasha Sutherland, Executive Director di Caribbean RADO ta elabora riba e Seminario Anti-Doping na Aruba.


text:
Resultadonan di Beisbòl Liga Grandi ayera:
- Minnesota Twins a pèrdè di Toronto Blue Jays ku skor di 5-1
- Arizona Diamondbacks a derota Washington Nationals ku skor di 6-4
- Chicago Cubs kontra Pittsburgh Pirates a keda postpone
- New York Mets a derota Miami Marlins ku skor di 12-1
- San Francisco Giants a pèrdè di Atlanta Braves ku skor di 9-8 den 12 entrada
Andrelton Simmons no a hunga den e partido aki
- Houston Astros a pèrdè di Texas Rangers ku skor di 12-9
- San Diego Padres a derota Milwaukee Brewers ku skor di 13-5
- Tampa Bay Rays a gana Chicago White Sox ku skor di 5-4
- Seattle Mariners a derota Colorado Rockies ku skor di 8-7
- Baltimore Orioles a gana Oakland Athletics ku skor di 9-2
Jonathan Schoop a konektá 3 hit den 4 turno na bate ku 2 kareda anotá. Jonathan tin un promedio di .290
- Cleveland Indians a pèrdè di Los Angeles Angels ku skor di 5-4
Partidónan di Liga Grandi pa awe:
- Arizona Diamondbacks kontra Washington Nationals
- Boston Red Sox kontra New York Yankees
- Chicago Cubs kontra Pittsburgh Pirates
- Los Angeles Dodgers kontra Philadelphia Phillies
- Minnesota Twins kontra Toronto Blue Jays
- Kansas City Royals kontra Detroit Tigers
- New York Mets kontra Miami Marlins
- San Francisco Giants kontra Atlanta Braves
- St. Louis Cardinals kontra Cincinnati Reds
- Houston Astros kontra Texas Rangers
- San Diego Padres kontra Milwaukee Brewers
- Tampa Bay Rays kontra Chicago White Sox
- Seattle Mariners kontra Colorado Rockies
- Baltimore Orioles kontra Oakland Athletics
- Cleveland Indians kontra Los Angeles Angels
Resúmen:
- Juremi Profar a keda skohe komo e hungadó ofensivo di siman di South Atlantic League. Juremi den e ultimo siman a logra un promedio di .450, ku 3 base por bola, 3 doblete, 2 honron, 4 kareda anotá i 8 kareda empuha
Klase A
- Chris Garia no a konektá hit den 4 turno na bate pa High Desert Mavericks. Chris tin un promedio di .353
- Ademar Rifaela no a konektá hit den 3 turno na bate ku 1 base por bola i 1 kareda anota pa Delmarva Shorebirds. Ademar tin un promedio di .250
- Juremi Profar no a konektá hit den 3 turno na bate ku 1 base por bola pa Hickory Crawdads. Juremi tin un promedio di .303
- Ozhaino Albies no a konektá hit den 1 turno na bate pa Rome Braves. Ozhaino tin un promedio di .310
Liga di Nobato
- Jacques Sambo a picha 1 tèrsio, permitiendo 1 kareda riba 2 hit i 1 base por bola pa DSL Astros. Jacques tin un rèkert di 0-2 ku un efektividat di 3.72 den 11 aparishon ku 2 partido salba
- Terrence Josephina no a konektá hit den 5 turno na bate pa DSL Braves. Terrence tin un promedio di .257
- Sander Boeldak a konektá 2 hit for di kua 1 tripel den 5 turno na bate ku 2 kareda anotá i 1 kareda empuha pa DSL Braves. Sander tin un promedio di .333
- Raysheandall Michel a konektá 2 hit den 5 turno na bate ku 2 kareda empuha pa DSL Braves. Raysheandall tin un promedio di .299
- Chris Pieters a konektá 1 doblete den 4 turno na bate pa ku 1 kareda anotá pa DSL Cubs. Chris tin un promedio di .318
- Rochendrick Alexander no a konektá hit den 3 turno na bate pa DSL Orioles. Rochendrick tin un promedio di .143
- Alexander Rodriguez a konektá 1 hit den 4 turno na bate ku 1 base por bola, 1 kareda anotá i otro empuha pa DSL Rays. Alexander tin un promedio di .299
Liga Independiente
- Curt Smith a konektá 2 hit den 4 turno na bate ku 1 kareda anotá i 2 empuha pa Lincoln Saltdogs. Curt tin un promedio di .317


text:
No opstante ku e gerensia di e entidatnan semi-/gubernamental a risibí pago di gobièrnu pa paga San Antoni a uza esaki pa paga gastunan di e entidat mes
No opstante ku e gerensia di e entidatnan semi-/gubernamental a risibí pago di gobièrnu pa paga San Antoni a uza esaki pa paga gastunan di e entidat mes
Willemstad – Miembro di parlamento pa frakshon di MFK David Seferina a tuma nota di e abusu ku ta tumando lugá ku e trahadónan di e entidatnan semi-/gubernamental i ta lamentá ku gerensia di e entidatnan semi-/gubernamental no a kumpli ku e palabrashon ku gobièrnu enkuanto pago di San Antoni.
Ta un bèrgwensa di konstatá ku gerensia di e entidatnan semi-/gubernamental ta risibí un suma supstansial den su man pe kumpli ku e klase trahadó ku ta vulnerabel den e kaso aki, ta keda sin hasi esaki i laga e trahadó i gobièrnu na kaya pa un kaso ku nos por titulá suavemente bisa un sinbèrgwenseria.
Lamentabel ta ku e trahadó ta esun ku a keda perhudiká pasobra e la stèns ku e lo risibí su San Antoni pa e por kumpli ku su debernan di kas ku e tin i tambe esnan di skol pa su muchanan.
Mi ta spera ku e intervenshon ku mi persona a hasi den e kaso aki komo representante di pueblo ku a sali na vanguardia di e trahadónan, mester ta un señal i atvertensia serio ku sènnan di pueblo ku ta destiná pa e pueblo mester keda uza pa e pueblo.
Mi ta bisa for di awor akí ku mi no ta tolerá tipo di aktonan asin’aki den ningun forma i si mi mester tin ku bai hisa esaki na un nivel mas haltu pa pone ku e trahadónan keda rekompensa konforme pagonan destiná na nan, lo mi hasi esaki sin basilá ni un momentu pa esaki sosodé.
Mi ta spera ku e kaso aki no mester yega asina leu i mi ta urgi gerensia di e entidatnan semi-/gubernamentalnan komo representante di pueblo di Kòrsou pa kumpli ku nan deber síviko pa e trahadónan al final risibí nan San Antoni paso abusu si mi no ta tolerá.
Atentamente,
David Seferina
Miembro di Parlamento


text:
KRALENDIJK – E sifranan di COVID-19 na nos isla a keda stabil, nan ta varia entre 0 pa 5 kaso. Aki na Boneiru nos ta den fase 2 ainda i nos tin e medidanan ku ta kuadra ku e fase akí. Por suavisá e medidanan òf bini ku regla mas estrikto si situashon di COVID-19 na Boneiru ta rekerí esei.
Esaki ta loke gezaghèber di Boneiru, Edison Rijna a bisa ayera durante enkuentro ku prensa. “Entrante djamars promé di desèmber e Lei Medidanan Temporal COVID-19 a drenta na vigor. Pa bo komo siudadano no tin masha kos ta kambia. Loke ta kambia ta, ku den futuro ta stipulá reglanan i kondishonnan pa biaha pa Boneiru den un ordenansa di emergensia. Ta stipula tur medida di riesgo ku ta kuadra ku e diferente fasenan di COVID-19, den un asina yamá dekreto di gezaghèber. E dekreto ta basá riba e areglo ministerial di e Lei Medidanan Temporal COVID-19.
Te ku 15 di desèmber awor no ta permití buelo direkto di Merka pa Boneiru. Nos a spera ku lo por tabatin buelo for di Merka atrobe mas trempan. Nos ta den kombersashon ku Hulanda pa wak si entrante 16 di desèmber awor por tin buelo for di Merka. Esaki ta un desishon ku Hulanda ta tuma.
Nos ta kontentu ku Minister De Jonge di Salubridat Públiko a anunsiá ku pronto Hulanda ta haña un bakuna kontra COVID-19 i esaki lo ta disponibel pa nos tambe. Nos departamento di Salubridat Públiko ta deliberá regularmente ku Hulanda pa ta bon prepará ora por kuminsá bakuná. Ta papiando entre otro kua gruponan lo bini promé na remarke pa bakuná aki na Boneiru,” gezaghèber Edison Rijna a bisa.


text:
Akshon di limpiesa di ‘beslag ruimte’(área ku ta kontené artíkulonan konfiská) di Kuerpo Polisial Hulanda Karibense
Kralendijk - Riba djabièrnè 4 di novèmber 2022 KPCN lo organisá un akshon di limpiesa di e área ku ta kontené artíkulonan konfiská (beslag ruimte) di warda di polis Playa. Ta trata di artíkulo òf vehíkulo pa kual tin un poder hudisial pa destruí i ku mester retirá for di tráfiko di forma adekuá.
Komo ku e orígen di sierto artíkulo i vehíkulo ta deskonosí, KPCN ta hasi un petishon na tur doño di artíkulo i vehíkulo konfiská pa mèldu via mail politie@politiecn.com, via telefòn na (+599) 715 8000 òf na warda di polis na Kaya Libertador Simon Bolivar 4.
Komo doño mester mèldu ku un prueba di propiedat i mester kumpli ku e lei- i reglanan pa loke ta trata uso di e artíkulo òf vehíkulo. Por pensa riba por ehèmpel un reibeweis bálido i un prueba di seguro. Artíkulo i vehíkulo konfiská di kual e doñonan ta konosí pa KPCN, lo risibí un notifikashon pa esaki den e temporada benidero.
Lo destruí tur artíkulo i vehíkulo ku no a rekohé promé ku djadumingu, 30 di òktober 2022, den e akshon di limpiesa riba djabièrnè, 4 di novèmber 2022.


text:
Will Smith ta dal Chris Rock un 'wanta' den pleno Oscars 2022
E aktor Will Smith, nominá pa un Oscar den kategoria miho aktor pa su papel den ‘King Richard’, e pelíkula ku ta relatá e bida di e Tata, di Serena i Venus Williams a marka historia na televishon. Will Smith a subi esenario i sorpresa tur hende ora ku e’la dal komediante/ aktor Chris Rock un ‘wanta’ den pleno Oscars. Esaki na momentu ku Chris Rock a hasi un mal joke tokante di e kabei di Jada Pinkett-Smith, bisando “Jada, can't wait for GI Jane 2," i asina hasi bofon di su lucha ku Alopecia ku ta un enfermedat ku ta ponebo pèrdè tur kabei. Will Smith, no a gusta ku Chris Rock a hasi e ‘joke’ aki, sigur no despues ku Jada a konta mundu i su siguidónan tokante di esaki. Jada Pinkett-Smith, mes klaramente a mustra desepshona i desapunta den e komentario di Rock. Mesora -despues di e inisdente-a kòrta e señal di televishon i a sera e mikrófono di Chris Rock. Sinembargo, internashonalmente si e señal a keda den aire i por a mira kon klaramente Will Smith a bisa; "Keep my wife's name out of your m**f** mouth."
Denzel Washinton i Tyler Perry a kalma e aktor durante un korte komersial. Despues di algun momentu, Will Smith a bolbe subi esenario, pero e biaha aki tabata pa risibí e promé Oscar di su karera. Den su ‘speech’ e’la pidi un diskulpa i a bisa, ku e ta spera ku e Akademia di sinematografia bolbe invit’é den futuro. (Fuente AP)
E momentu sin sensura...


text:
Diabierna mainta Aruparking tabatin un conferencia di prensa na Friends of God Bookstore pa informa tocante cambionan grandi y positivo pa tur usuario di Aruparking y cu ta mustra e sosten grandi cu Aruparking ta brinda comercio den e area di centro di ciudad.
E prome cambio ta encera cu e usuario lo haya mas tempo pa su placa. Te diabierna ora ta deposita 2 Florin den e parkeermeter esaki tabata duna e usuario 1:30 ora di parkeo, pero awor esaki a cambia, pa cada 2 Florin cu ta deposita den e parkeermeter usuarionan por parkeer 2 ora. E tarifa aki ta conta di dialuna pa diabierna. Pa diasabra tin mas tempo disponibel, pa cada 2 Florin cu ta paga pa parkeo, clientenan por para un total di 3 ora, mescos cu e campaña cu Aruparking tabatin pa Dia di Tata, pero awor e lo ta pa tur diasabra.
E di dos cambio ta cu te diabierna parkeo paga tabata funciona di 7or di mainta te 7or di anochi, pero esaki lo cambia tambe. Orario nobo ta di 9or di mainta te 7or di anochi. Pa e cambio aki lo bay duna un tempo di prueba di 2 luna pa mira e resultado di dje.
E otro cambio cu Aruparking a anuncia diabierna mainta ta cu lo duna un espacio di 15 minuut despues cu e tempo a vence pa e cliente busca su auto of recarga mas tempo di parkeo, dunando asina un tiki mas tempo na e usuario pa por haci esaki. Por fabor tene na cuenta cu esaki no kiermen cu por para 15 minuut gratis, e kiermen cu ta duna e espacio pa esnan cu a paga caba busca nan auto of recarga mas tempo.
E ultimo cambio cu a anuncia ta cu parkeo patras di Botica Oduber y parkeerplaats di Arubus lo ta gratis pa e prome 3 oranan. Usuarionan mester registra na e parkeemeter manera custumber, pero no lo mester paga. Despues di 3 ora nan lo mester paga e tarifanan corespondiente na e tempo cu nan mester, sea via iParkMe, e app di Aruparking, cash of cu e smartcard.
Cu e cambionan aki, hunto cu introduccion di e app, promocion di e campaña di Back to School hunto cu comerciantenan di centro di ciudad, Aruparking ta sigui riba e caminda di mehoracion di servicio pa tur usuario y tambe promocion di shopping den centro di ciudad.


text: Diadomingo mainta a drenta informe di un accidente cu hende herida na Matadera, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un dama chauffeur a bay kita pa un pushi preto y ela perde control drenta mondi y dal fuertemente riba un mata. Debi na e fuerte impacto tanto e dama chauffeur como e ocupante a resulta herida. Na yegada di e ambulans nan a atende ambos victima pero un a nenga di bay cu ambulans pero e chauffeur si a bay hospital pa tratamento.


text:
Moru bon dia, Promé lugá masha danki ku mi por a haña e premio di bai laman kual masha día mi no por a hasi. Mi a keda hopi kontentu ku mi por a sali un ratu for di kas. Mi a bai laman riba día 14 di mart. Mi a wòrdu buska na kas pa bai laman. Tur kos a bai bon mi a pasa hopi bon. Masha danki. Danki na mi shofur tambe – Jorge Sillé
Tabata spannend paso bo no sa kiko bo ta bai verwagt i kuantu bo mes por. Pero Belinda a hasi mi tata gerust dor di papia ku ne i puntre algún kos pa dune mas konfiansa i según tempu tabata bai, bo por a mira ku el a ontspan su mes i gosa di e momento. Hopi danki na Boso tur di Fundashon Alton Paas ku a hasi esaki posibel. Sigi ku e bon trabao. Dios bendishona boso tur. Masha danki di parti su yu – Rayenne Sillé.


text:
Minister di Enseñansa dr. Rudy Lampe a firma un acuerdo cu Consul General pa Aruba staciona na Corsou Allen S. Greenberg un acuerdo na beneficio di studiantenan di Aruba. E ta un Memorandum of Understanding. “Awe ta un momento di alegria pa educacion na Aruba,” e mandatario a cuminsa pa splica.
Sr. Greenberg a representa Departamento di Estado di Gobierno Mericano den firmamento di extension di e MoU. E prome biaha tabata un aña pasa y e resultado tabata positivo. Esaki ta motibo cu a firma e extension pa cuatro (4) aña cu ya caba ta mustra e exito di e programa.
Minister Lampe a splica cu for di aña pasa cu a informa cu e sistema di enseñansa ta cuminsa uza e sistema Mericano, a constata “tin un explosion di interes pa estudionan Mericano. E cantidad di peticion pa studia na Merca ta expandiendo grandemente.”
Tur hobennan interesa pa studia na Merca por haya informa na J.F.K. Education Center of por haya e informacion aki online. Inclusive, algun siman atras Ministerio di Enseñansa a firma un MoU cu Montgomery College pa un cooperacion cu EPO. Montgomory ta un di e community collegenan di mas grandi na Maryland y ta bay yuda Aruba cu preparacion di maestronan riba e estudio online. Y banda di esaki ta bay prepara un Associate Degree den Cyber Security cu lo wordo duna for di Aruba (EPI) pa studiantenan den region. SETAR lo ta cooperando den esaki tambe. “E ta muestra cu e cooperacion entre institucionnan educativo di Merca y Aruba ta creciendo.”
Den cuadro di e acuerdonan ariba menciona, ta bay mehora preparacion di e studiantenan cu ta bay sigui nan estudio avansa na Merca. E preparacion previo ta hopi importante y p’esey e scolnan cu ta uza plataforma digital na Ingles, ta birando popular bou di hobennan. Si nan sigui nan estudio di Highschool na un di e scolnan aki di plataforma Ingles, nan lo ta miho prepara ora cu yega Merca. Hasta Hulanda a cuminsa na Americanisa su estudionan. “Merca ta birando un pais lider pa loke ta educacion. Aruba ta un di e prome nan den Caribe cu a gara e oportunidad pa e cooperacion na nivel educativo entre Merca y Aruba.”
E rol di Gobierno di Aruba ta pa pone un team y recursonan disponibel pa duna bida na e MoU cu a firma dialuna mainta. Un grupo di trahado di Universidad di Aruba cu ta entrena den enseñansa na Merca lo duna apoyo na e centro cu ta habri tur dia pa atende cu publico. Merca mester percura pa material necesario pa Edu(cation) Center.
Consul General Allen Green tambe a expresa alegria y satisfaccion pa extension di e MOU. E tipo di cooperacion aki ta un inversion di largo plaso. Cu e pandemia ta dificil pa studiantenan biaha pa haya e informacion di studia na Merca. Pa medio di e tipo cooperacion aki, tur informacion na alcanse di nan mannan aki na Aruba mes.


text: ORANJESTAD: Recientemente Minister Endy Croes tabatinun otro encuentro cu e cabesantenan di e scolnan preparatorioy basico di Dienst Publieke Scholen (DPS) cu ta resortadirectamente bou di Ministerio di Enseñansa. E tabata un bon reunion unda cu e cabesantenan por a vocifera nan preocupacion y inkietudnan. Minister Endy Croes a dunainformacion actualisa di loke a wordo realisa desde e promeencuentro, proyectonan cu a wordo finalisa pa mehoracion di enseñansa, como tambe di e trabounan cu ta andando na e momentonan aki. E Mandatraio di Enseñansa a scucha y tumanota tur inkietud lo wordo atendi y lo combersa cu expertonany ‘stakeholders’ riba e tereno di enseñansa pa e desicionan porwordo tuma na bienestar di enseñansa y henter Aruba. Un otropunto cu tambe a bin dilanti ta e tardansa den e funcionamento di departemento di DPS pa cu su scolnan. Minister Endy Croes a informa cu ta trahando cu diferentecompanianan pa duna sosten pa mehora DPS den totalidad. Finalisando e Mandatario di Enseñansa a priminti di mantentecontacto y mantenenan na altura ultimo desaroyonan. Minister Endy Croes su deseo y empeño ta pa solucionaproblematicanan mas tanto posibel, crea espacio pa trankilidad, paz y mehoracion den e tereno di Enseñansa.


text:
ORANJESTAD: Ultimo siman Minister Endy Croes tabatin e honor di presencia diferente ceremonia di graduacion varios scol na Aruba. A bishita un total di 15 graduacion di e.o.: Xavier University School of Medicine Aruba, International School of Aruba GED Program, HAVO, EPI, Ibero American High School, EPB, SPO y IPA. E mandatario di Enseñansa a dirigi su mes na e graduadonan pa felicitanan cu nan tremendo logro. Como tambe pa gradici e mayornan y docentenan cu a hunga un rol hopi importante pa stimula y motiva e alumnonan pa nan por a logra finalisa nan estudio exitosamente.
Minister Endy Croes ta gradici Minister President Evelyn Wever – Croes pa yuda cubri diferente ceremonianan di graduacion. E mandatario ta desea tur cabesante, docente, maestro y tur hende den e veld di enseñansa un dushi vakantie pa cuminsa e aña escolar nobo yen di positivismo. Na e studiantenan cu a gradua hopi exito. Enseñansa ta e yabi pa boso futuro. Aruba ta keda cordialmente invita pa sintonisa diadomingo awor pa 8’or di anochi Canal 22 y Tele Aruba Canal 13.


text: Diamars atardi a drenta informe di un caso di kiebro y ladronicia for di un auto dilanti Archivo Nacional, mesora a dirigi un patruya na e sitio. Na yegada di e patruya a bin compronde cu for di diadomingo un chauffeur a laga su auto cu a daña atras dilanti Archivo Nacional pero ta te diamars ainda e tabata eynan y un empleada di archivo cu conose e doño a yame bisando cu su auto ta kibra eynan y nan a reboltea den dje. Mesora e doño a bay eynan y a confirma cu esey ta e caso. Ela yama polis djies pa informa cu nan a kibra su auto y cu no tin nada di balor anto e antisocialnan no a bay cu nada pues e no a entrega keho.


text:
E significacion di e pintura di bo yiu…
Un storia saca for di bida real…
‘Yen di orguyo e criatura ta bin serca su mayornan, cu ta druk y ocupa cu su cosnan di tur dia. ‘Mami, papi, mira un cos bunita cu mi a pinta pa bo…” Den su drukte e mayornan ta tira un bista riba e bladchi, pero no ta mira di berdad… “Hopi bunita, mas oro mi ta mir’e un poco miho. Mi ta hopi ocupa awor…” Yen di tristesa e mucha ta bira cana bay… Aunke e mayornan den nan drukte di bida no a ripara…e mucha a sinti e falta di atencion… un falta di atencion cu te hasta den su pintura, tabata hinca…
Un pintura di un mucha ta mas cu un combinacion di colornan. Pa un persona cu ta entrena pa analisa un pintura e ta un refleho di e forma con e mucha ta experencia e mundo cu e ta biba aden.
Bo por saca afo con e mucha ta na e momento ey…su emocionnan, su stress y guia e mucha y mayornan cu tips den e educacion di nan yiu.
Mucha??? Stress???
Si, aunke no semper nos ta realisa esaki. Pero nos bida awendia ta hopi yena cu actividadnan, yena cu desorden. Nos ta biba hopi ocupa y consecuentemente…nos yiunan tambe… Tin hopi actividad den tempo liber pa mucha hasi y mayornan kier pa nan yiunan siña hopi cos… nan ta bay les di musica, les di deporte, nan ta bay cresh of centro di cuido… tur esaki cu e miho intencion…
Pero…e mucha no tin momentonan di trankilidad hopi biaha. No tin ambiente di cas, contacto entre e famia mes… Y hopi biaha nos no ta realisa esaki mes, pasobra e forma di biba aki ya a bira un custumber, un patroonchi di bida. Cu tur bon intencion, pero no semper e ta e miho cos pa un mucha.
Un atardi di trankilidad…
Ta hopi importante pa crea momentonan di trankilidad pa nos yiunan. Loke como mayor nos por hasi ta pa organisa atardinan di pintamento pa e muchanan. Un atardi di trankilidad, completamente dedica na e muchanan. Analisis di e pinturanan di un mucha ta hiba nos pa haja sa na un forma directo loke e mucha ta biba y ta sinti riba un nivel emocional.
E ambiente cu ta rondona e mucha ta refleha den e estado di animo di e mucha.
Un mucha cu ta rondona pa trankilidad, disciplina duna cu amor ta refleha e trankilidad aki den su pintura, den e movecionnan cu e ta pinta cun’e.
E stress cu muchanan ta biba aden tambe ta refleha den e pintura. Den e liñanan, den e escogencia di e colornan cu ta refleha agresividad of malesa.
E deseonan y necesidad di e mucha na proteccion y amor cu ta refleha den e color blauw.
Tips pa mayornan:
Realisa cu muchanan mester di momentonan di trankilidad den nan bida diario. No hinca nan den mucho cos pareu. Na lugar di hinca nan den 5 diferente actividad, laga nan scohe 2.
Sosiego, drumi suficiente ora anochi ta hopi importante. Laga un mucha drumi na tempo. Prepara e mucha pa bay drumi, paga television. Lesa cu e mucha, e ta un di e cosnan mas dushi cu bo por hasi cu bo yiu.
Pinta cu bo yiu. Hasi obra di man cu bo yiu. E ta duna bo yiu trankilidad, pero abo tambe. E ta duna bo yiu energia y abo tambe. E ta un actividad simpel y barata pa hasi. Pero, e ta un muestra y momento grandi di amor entre un mayor y su yiu. Un di e cosnan inpagabel den bida…


text:
Diaranson dia 2 di maart 2022 Instituto Pedagogico Arubano (IPA) ta tene un anochi di informacion pa tur persona cu ta interesa pa haci e estudio Bachelor Nederlands als Vreemde Taal na IPA. E estudio aki ta adapta na nos region di Caribe Hulandes y ta forma docente di segundo grado (tweedegraads) di Hulandes cu ta cualifica pa duna les na alumnonan di EPB, EPI, mavo y e prome tres añanan di havo y vwo.
IPA ta ofrece e estudio Bachelor Nederlands als Vreemde Taal den trayecto largo (voltijd) y trayecto cortico (deeltijd).
- E trayecto largo tin un duracion di 4 aña. E trayecto aki ta pa tur persona cu tin diploma di havo, vwo of mbo/EPI nivel 4 of cu ta den examenklas di un di e scolnan menciona.
- E trayecto cortico tin un duracion di 3 aña. E trayecto aki ta pa tur persona cu tin diploma di maestro (2e graads of Enseñansa Primario) cu ta duna e materia Hulandes 'onbevoegd' pa minimo 6 ora pa siman den Enseñansa Secundario den aña escolar 2022-2023.
E anochi di informacion lo tuma luga online via e programa Zoom y ta accesibel pa tur persona. E orario ta di 7:00 pm – 8:30 pm. Pa asisti na e anochi di informacion ta masha facil. Locual cu bo tin mester ta un celular, laptop of ipad y naturalmente data of wifi. Pa participa na e anochi di informacion bay na e link:
Join Zoom Meeting
https://us06web.zoom.us/j/84369409443?pwd=WmRvWUszK1pnZEZwVDhTY0FJVTcxQT09
Si acaso e pidi bo e meeting ID y e passcode bo ta yena e numbernan akibao.
Meeting ID: 843 6940 9443
Passcode: 670637
Durante e anochi di informacion lo duna informacion general di e estudio Bachelor Nederlands als Vreemde Taal. Ademas di esaki lo elabora riba e procedura y test di admision cu mester cumpli cu ne. E test di admision ta obligatorio pa tur persona cu kier continua nan estudio na IPA. Si bo logra termina e test cu exito, bo lo bira oficialmente un studiante na IPA. Na final di e anochi di informacion lo tin oportunidad pa haci pregunta.Inscripcion
E ultimo dia pa inscribi pa e estudio Bachelor Nederlands als Vreemde Taal ta 7 di maart 2022. Despues di e fecha aki no por inscribi mas pa aña academico 2022-2023. Esaki pa motibo cu e trayecto preparatorio pa yuda bo pasa e test cu bo lo mester cumpli cu ne, lo cuminsa. Inscripcion ta tuma luga online. Pa inscribi bishita e website www.ipaaruba.com, bay na aanmelden y scoge pa Toelatingstest Bachelor Nederlands als Vreemde Taal. Bo tin deseo di bira docente di Hulandes? Bay p’e!


text:
~ Muhe, sea progresivo, independiente, respetoso, saludable y safe…
Ainda ta bati, abusa y ignora keho di muhenan rond mundo. Muhenan grandi y mucha muhenan chikito! Y ainda no tin ni programanan di prevencion, ni di discushon, ni di castigo y tratamento cu ta iguala e danjo causa na e muhe y e mucha den hopi pais!
Tin hopi felicitacion y palabra bunita tur caminda den media. ‘Pabien hende muhe! Awe ta bo dia!’ Ki poco tur e palabranan bunita aki ta cubri e realidad di majoria hende muhe rond di mundo.
E hende muhe ainda ta e simbolo cu ta dorna un auto cu e homber kier cumpra.
Ainda e muhe ta carga majoria responsabilidad ora e tata dicidi di bandona e cas di famia.
Ainda e hende muhe ta esun cu ta traha mas di 10 ora tur dia pa por cria su famia den trabounan di limpiesa y den negoshinan. Ainda e ta esun cu no por scoge pa traha menos ora pasobra cu placa no ta jega y no tin ley cu ta proteg’e.
Ainda e muhe ta esun cu nan ta wak como culpable ora e yiunan bay den mal caminda. Ke hubo di e tata cu ta cana rond como si fuera e no tin parti den e mucha cu e la juda pone na mundo?
Muhe ta manda mundo? No, muhe ta carga mundo. Mundo por juda e hende muhe ora ta dun’e su balor berdadero. Asina e por bira un muhe progresivo, independiente, respetoso, saludable y safe. Y por scoge e mundo ideal pa esunnan cu ta sigui’é.


text:
Tin hende ta bisa cu bo tin cu biba bida sin pensa riba majan.Bida ta sinja nos cu esaki no ta berdad. Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Nos ta biba den un periodo cu tur cos ta bira mas complica cada dia. Di otro banda e forma di educa na cas y scol no semper a cambia. Nos comunidad y sistema di biba riba un isla chiquito no semper ta stimula bo pa pone tambe orden y disiplina den bida for di un edad jong. Y estudio ta mustra cu e prome 6 anjanan di un mucha pa gran parti ta set su norma y balornan y karakter cu ta bira su guia. Loke un mucha no sinja na chikito, e lo no usa na grandi. A menos cu e ta un hende hopi conciente. Dicon? Simpel, paso e no sa. Niun hende a bis’e. Ban inverti mas den lanta muchanan sabi y felis pa asina nan bira ciudadanonan responsabel y comprometi cu nan comunidad y mundo. Ban Tuma Tempo!


text:
Zyqu Guerrero for di chikito a demostra su talento artistico y su carisma riba escenario. Cu 7 aña di edad ya e tabata competi den playback show, y semper a sa di sali e ganado absoluto. Zyqu a cumpli 19 aña recientemente y 9 luna pasa el a dicidi di tuma musica na serio. El a cuminsa skirbi su mes un canticanan y a habri un YouTube channel, cu ya a surpasa mas di 1330 subscriber den 9 luna di tempo.
Tempo cu Zyqu tabatin10 aña di edad, el a bisa su mama cu e no kier haci playback mas, pero cu e kier cuminsa canta. Su mama, Vivianne Jansen, a yud’e traha su prome cantica titula ’Mi Prome Amor’, cu el a competi na un festival di scol, unda el a sali e ganado absoluto. Despues Zyqu a sigui canta den e festivalnan di Calypso y Roadmarch, y semper el a cay den e premiacionnan. Varios biaha como e prome finalista y Zyqu ta Rey di Dande Hubenil tambe. ZYQU su meta ta pa bira conoci rond mundo. E kier bira grandi den musica y kier ’sell out’ arenanan y laga su nomber marca den historia. Riba su YouTube channel ZYQU TNO por wak tur su cancionnan mas reciente, cu mas di 10 mil views, y tambe e sa ‘feature’ cu artistanan local y international manera: YS, Robaloo Frans, Cloutrich y OG. Dia 21 di september riba e fecha di su cumpleaño, Zyqu a lansa su prome album titula ‘MY WORLD’. Hopi exito na Zyqu Guerrero cu ta un hoben cu sin duda tin tur e talento, pa logra conkista tur su metanan.


text:
WILLEMSTAD — Ya pa di dos aña konsekutivo, Sport en Ontspannings Vereniging di Brandweer Korsou ta organisa e kaminata ku ta hiba di nomber “Firefighters Walk”. Aña pasa mas di 1500 persona a partisipa durante di e kaminata organisa pa miembronan di Brandweer Korsou i a kana durante kayanan di Otrobanda.
E aña aki tin kambionan GREAT den e kaminata di “Firefighters Walk” aki, kaminda ku lo sali for di Post di Brandweer na Steenrijk pasa den kayanan di Punda i Otrobanda i termina na Playa Parasasa. Tambe SOV Brandweer a komplase tur esnan ku a pidi pa hasi e ruta mas largu i nos lo tin un ruta di 10KM ku lo pasa via di Brug Juliana. Pa prome bes lo bo por krusa Brug Juliana na pia kanando for di Punda pa bai Otrobanda. Pues algu ku nos partisipantenan lo bai gusta sigur.
Ruta di 7 of 10 KM
Ruta di e kaminata pa djadumingu proksimo lo ranka Sali for di 6or di mainta na Kazerne di Brandweer na Steenrijk ku un tremendo warm-up. Pa mitar di 7 di mainta lo start Sali, unda lo pasa den kayanan di Steenrijk, Oranjesstraat bai direkshon di Abraham de Veerstraat of Concordiasstraat. E partisipantenan ku skohe ruta di 7 KM lo sigi via di De Ruyterkade I bai pasa den kayanan di Punda, mientras e partisipantenan ku kier kana e ruta di 10KM lo pasa via di Waaigat I bai subi Brug Juliana. Tur dos ruta lo topa otro bek na Rotonde Ergilio Hato na Otrobanda, unda ku lo sigi kana via di Pater Eeuwensweg, Helmin Wiels Bulevard pasa rotonde Beto Adamus I bai termina na Playa Parasasa.
Karchinan pa Firefighters Walk
SOV Brandweer kier enfatisa ku a sobra algun karchi na benta pa Firefighters Walk I ku por kumpra karchi e dianan aki for di 9or di mainta – 9or di anochi na Kazerne di Brandweer na Mundu Nobo. Pues hinter dia por pasa na Mundu Nobo, kumpra bo karchi, paso djaweps awor 31 di Mart 2016 lo reparti tshirtnan for di 5or di atardi na Ofisina di Brandweer na Roodeweg. Karchinan pa Firefighters Walk ta na rason di 15 florin kual ta inklui un tshirt, konsumo durante ruta I despues na final na Playa Parasasa tin fruta, I tambe un Goodie Bag pa tur nos partisipantenan. Pa kualkier informashon of benta di karchi pa Firefighters Walk 2016 lo por tuma kontakto ku 693 – 4666 of 527-7282 of 529-2222. Of tambe por like nos Facebook page di SOV Brandweer unda lo por risibi tur informashon di Firefighters Walk 2016.


text:
Aruba Human Resources Association cu workshop interesante riba ‘zeven bronnen van arbeidsvreugde’, e siete fuente di orguyo y placer den trabou.
Desde comienso di humanidad trabou a hunga un rol importante den bida di e ser humano. Trabou tabata un proceso hopi individual, si nos corda tempo cu trabou tabata un ofishi. Nos por corda cu nos a sinja tocante di ‘gilde’, conoci pa nan dedicacion na nan ofishi. Esaki tabata tempo cu un hende tabata traha un holoshi di comienso te fin, pa menciona un ehempel.
Continue reading “A.H.R.A. cu workshop interesante riba zeven bronnen van arbeidsvreugde”


text:
ORANJESTAD – Manera cu a keda anuncia algun dia pasa, Minister di Asuntonan Economico, Comunicacion y Desaroyo Sostenibel awe a ripiti e anuncio di prijsnan nobo di benta di combustibel entrante 14 di september 2022:
Gasolin unleaded-premium : 268,0 cen p/ltr. (- 25,2 cen)
Diesel LS : 269,9 cen p/ltr. (- 8,6 cen)
Kerosin : 247,5 cen p/ltr. (- 10,2 cen)
E prijsnan ta inclui BBO/BAZV/BAVP
ORANJESTAD – Diasabra ultimo Aeropuerto Reina Beatrix a celebra e hecho cu e aeroliña Colombiano Wingo a inaugural su ruta nobo Medellin pa Aruba. Esaki lo ta dos buelo semanal entre e dos destinacionan riba diaranson y diasabra. Manera custumber, tabatin e celebracion necesario cu bandera di ambos pais, desplega pa e pilotonan for di e cockpit, y despues e acostumbrado ceremonia na aeropuerto.
SCHIPHOL – Mescos cu a sosode un aña pasa, KLM a anuncia e siman aki cu ta aumenta e frecuencia pa islanan ABC cu mas di 20%. Asina e portal di aviacion luchtvaarnieuws.nl ta raporta. Pa Corsou, KLM ta bula 10 biaha pa siman, cu 2 buelo pa dia durante e periodo di pasco. Pa buelonan pa Aruba, den combinacion cu Bonaire, KLM lo usa nan avion di mas grandi, e boeing 777-300ER cu capacidad di 408 diario. Aña pasa tambe tabatin un tipo di anuncio asina aunke e biaha aki a haci esaki aun mas grandi.
ORANJESTAD - Den presencia di algun miembro di parlamento, Minister di Turismo, Hunta di Supervision di A.T.A., CEO di A.T.A., CEO di APA, CEO di AHATA, ekipo di A.T.A. y socionan di industria crucero, a efectua otro edicion di ‘Cruise Symposium’ riba Dia Mundial di Turismo den ballroom di Aruba Marriott Resort & Stellaris Casino. Touch of Steel a ricibi tur participante cu musica di steelpan. Minister Oduber, CEO di A.T.A. y CEO di APA a hiba palabra na esan presente, sigui pa un presentacion di ‘Aquila Center for Cruise Excellence’, un socio di A.T.A. den e industria crucero.
ORANJESTAD - Aruba Trade and Industry Association (ATIA), hunto cu algun otro gremio commercial, a pidi un reunion cu Minister di Finansa y Cultura y Directora di DIMP pa haya mas informacion y aclaracion riba e tema di BBO y e futuro pasonan pa cu e reforma fiscal. Directora di DIMP a contesta cu despues di ricibi mandato di gobierno tocante e reforma lo por yama un reunion pa asina duna mas informacion.
ORANJESTAD - Como parti di e Celebracion di dia Mundial di Turismo awe e varios partnernan den e industria aki tin un conferencia pa socionan local di e industria. A la ves esaki ta e apertura oficial di e conferencia Aruba Meets Europe cu ta conta cu participación di e socionan internacional. Tambe tin presente studiantenan di Unidad di Hospitalidad y Turismo di EPI y Facultad di Turismo di Universidad di Aruba. Tur esaki a inicia for di 8’or di mainta y ta sigui henter mainta na Aruba Marriott Resort.
ORANJESTAD – E gremio comercial Aruba Trade and Industry Association (ATIA) a raporta diaranson cu nan tuma nota siman pasa cu sindicatonan a vocifera nan disgusto ariba e proceso encuanto e “Congreso Nacional riba ley laboral”. Como gremio commercial, ATIA a sugeri, pa sigui cu e presentacionnan di e experto ariba e recomendacionnan di e reforma laboral (E1) y tambe seguridad social (E4), di e “Landspakket”. Alaves tambe bin na un fecha nobo, hunto cu e sindicatonan, unda si lo por dialoga pa yega na un solucion correcto pa nos isla.


text:
[TUMA NOTA]: Entrante djaluna, 24 di mei 2021, Servisio di Atmishon su ofisina ta bolbe kuminsa atendé klientenan ku tin un sita pa risibí nan título di residensia. Klientenan ku tabatin un sita ku mester a tuma lugá durante e periodo di ‘lockdown’, ta risibí un mail ku tur detaye.
[TUMA NOTA]: Tur persona ku mester drenta den kontakto ku Servisio di Atmishon, por hasi uso di un di e siguiente puntonan di kontakto.
[TUMA NOTA]: Entrante djaluna, 24 di mei 2021, Departamentu di Higiena ta bolbe kuminsa kùr personanan ku ta atendé ku kuminda; e asina yamá ‘food handlers’.


text:
Resientemente Nashonan Uni Komite Ehekutivo Boneiru, konosi komo NUKEB den asosiashon ku Bonaire Human Rights a organisa un tayer di trabao “Train the Trainer” na Captain Don Habitat pa un grupo di asosiadonan di e partidonan I miembronan di e komite ehekutivo.
Palabra di bon bini I motibu dikon un tayer riba e topiko di lista di Nashonan Uni a ser duna pa e lidernan ku ta Sr Aljano Emerenciana di 1 UPP, Sra Suzy Thode di URB I Sra Marugia Janga di FSP.
E programa ku a dura henter dia, ku un lunch-break, a ensera presentashonan pa Sr Sedney Marten, “Introdukshon tokante e komite NUKEB” I “Bonaire su status aktual pa ku re-listing I artikulo 73 di Karta Magna di NU” I “Resumen di e evaluashon den ki grado Bonaire tin su propio-gobernashon segun normanan internashonalmente rekonosi”. Un foto-raportahe “The journey to Freedom” presenta pa Sra Davika Bissessar I Sr Ilyas Fdis ku ta studiante I ta di United Nations Student Association I di Universidat di Amsterdam ku ta koriendo stage serka Bonaire Human Rights Organization. James Finies a duna presentashonan :”E nifikashon di Teritorionan-Sin-Propio-Gobernashon di Nashonan Uni” I “Kon nos lo pone Bonaire bek riba lista di Nashonan Uni” I “Benefisionan di re-listing”.
Despues di e presentashonan I preguntanan I diskushonan tur partispantenan a pasa un test pa evalua ku e informashonan a wordu kapta ku e meta pa por sigui komparti esaki ku otro suidadanonan.
A konta ku entre otro partisipashon di Korsou di Plataforma di Pueblo ku tambe ta aspira I ta kaminando e trajekto di Nashonan Uni, ku ta aktivista di derecho humano Sr Marlon Regales I presidente di SEDA Sra Meyrtha Leetz-Cijntje. Un nota spesial ta e partisipashon aktivo di tres ex-deputado ku ta Sra Marugia Janga, Sr Edsel Cicilia I Sr Frensel Janga ku a eksperiensa nan mes en persona e systema defisiente di gobernashon ku e evaluashon ku a keda kompleta na final di anja pasa ku a determina ku e aktual status politiko di Bonaire no ta kumpli ku e minimo standardnan rekeri pa Nashonan Uni I Ley Internashonal.
Na final di dia tur partispantenan a risibi un sertifikado di partisipashon I ku e informashon risibi durante e tayer I dia di trabao ta ekipa nan ku sufisiente konosementu pa por sigui komparti I konsientisashon di esaki na pueblo Boneriano.


text:
ORANJESTAD (AAN)- Diadomingo atardi por a mira un gran cantidad di hende riba e parkinglot di Ex La Linda den caya, pa asina nan demostra nan talento den skating.
Segun Mirjam Jongbloets cu ta un di e organizadornan el a bisa cu el a bin cu e idea pa lanza un page riba social media pa wak si por tin hendenan interesa pa e deporte aki. Y nan prome meet up tabata luna pasa caminda un gran cantidad di persona a presenta.
Esaki ta nan di 2 biaha cu nan ta teniendo un encuentro di skating y e ta spera cu pa e next encuentronan mas hende lo bin participa y asina por uni e comunidad den skating. Nan next encuentro lo ta Maart y lo ta atrobe riba un Diadomingo.
Entre esnan Diadomingo ultimo por a mira Sr. Eduard Cheung cu tambe a bay disfruta di e dushi deporte aki y tambe mas caranan conoci cu a bay demostra nan talento.
https://diario.aw/categories/noticia/deporte/hopi-hende-ta-enjoy-cu-e-deporte-di-schaats#sigProId824458c2c0


text:
Kámara di Komersio
Kámara di Komersio i Industria ta un instituto di i pa e mundu empresarial, ku ta para pa merkado liber. Doñonan di empresanan ta lanta un fundashon asina aki pa protehé nan interesnan. E miembronan di e fundashon ta e empresarionan lokal i nan ta esunnan ku ta skohe e Hunta di Maneho. Esaki ta un tipo di órgano konosí rònt mundu, usualmente regulá pa lei.
Un kámara di komersio tin e siguiente propósitonan:
- Promové komersio lokal
- Trata di haña regulashonnan na interes di komersio
- Kolektá informashon i statistik pa uso di su miembronan
- Promové komersio liber
Orígen[editá | editá fuente]
E promé kámaranan di komersio a wòrdu fundá na aña 1599 na Oropa. E kámara di komersio na ingles mas antigua ta Glasgow, Eskosia i a wòrdu fundá na aña 1783. Tin sierto evidensia ku den historia tabatin sierto formanan primitivo di organisashonnan komersial, speshalmente na medio oriente, asta promé ku e era kristian.


text:
Nicole Hoevertsz nombra pa dos puesto importante
dos puesto hopi importante pa e dos siguiente Weganan Olimpico
Comite Olimpico Internacional ta nombra miembro di Comite Ehecutivo di IOC, Sra. Nicole Hoevertsz pa dos puesto importante den e dos siguiente Ciclo Olimpico.
Presidente di Comite Olimpico Internacional Sr. Thomas Bach a nombra miembro ehecutivo di IOC, Sra. Nicole Hoevertsz pa dos puesto hopi importante pa e dos siguiente Weganan Olimpico despues di Tokyo 2020. Prome Sra. Hoevertsz a keda nombra como presidente di e Comision di Coordinacion pa e Weganan Olimpico di Los Angeles 2028. Un cargo sigur no facil cu lo hiba un preparacion extenso cune. Na banda di e puesto importante aki, Nicole a keda nombra tambe como Vice-Presidente di e Comision di Coordinacion pa Paris 2024.
Den pasado Sra. Nicole Hoevertsz a forma parti di diferente Comision di Coordinacion di IOC y di PanAm Sports.
Pabien Nicole y hopi exito cu e dos funcionnan nobo.


text:
Den cuadro di Dia Internacional di Hende Muhe, Presidente di Comision di Hende Muhe señora Darlaine Guedez-Erasmus a organisa na Cede di MEP un encuentro ameno y sumamentebalioso. E tema di workshop pe anochi aki ta Presupuesto Familiar cu a ser duna pa sra. Paloma Osorio.
Segun sra Guedez-Erasmus a scoge e tema aki mirando cu apesar cu hende muhe ta ocupa henter siman cu diferente actividad sea laboral of familiar, maneho financiero di famia ta keda un aspecto importante. Durante e periodo di covid tabata tin hopi reto den e parti financiero y pa e motibo aki a organisa e workshop aki pa asina cu ayudo di profesionalnan por haya un miho bista con pa maneha esaki miho den futuro.
Den un circulo chikito, cu candidatonan femenino di MEP, esposa di candidatonan masculino y Forsa Femenino Grace, a celebra e dia special aki y a gosa di entretenimiento cuMeneer Jaime a bin dedica na e sernan femenino presente.
Pa Partido MEP, e fecha aki ta uno hopi special ya cu desdecu e partido a wordo funda pa señor Betico Croes, den felizmemoria, sigui pa lider honorario señor Nelson Oduber,semper participacion di hende muhe tabata esencial. Partido MEP ta un partido politico cu hopi aña y trayectoria y e Partido cu mas tanto hende muhe den posicion clave cu despues a forma parti di Parlamento, tabata Presidente di Parlamento, Minister y awe Minister President.
Riba e anochi aki nos damanan a celebra tur nan exitonan den bida y alabes a siña cosnan nobo cu den bida ta importante.
“Mi ta gradici Darlaine pa organisa e evento aki y tur esnan cu a acudi na e anochi agradabel aki unda nos por celebra e hecho cu nos tur ta hende muhe, nos tur a logra hopi y nos tin hopi mas pa logra. Tambe mi ta duna un elogio na Forsa Femenino Grace cu tabata e motor semper tras di nos tur como candidatonan.” Lider di MEP y Prome Minister Evelyn Wever-Croes a expresa.